Tun M juga bantu bebaskan Anwar dengan pengampunan diraja
Oleh MOHAMAD HAFIZI BIN MOHD SAID

28 Ogos 2022, 2:32 pm
IPOH – Pengerusi Parti Pejuang Tanah Air (Pejuang), Tun Dr. Mahathir Mohamad sepatutnya mempersoalkan tindakan beliau membuat petisyen memohon pengampunan diraja bagi membebaskan Datuk Seri Anwar Ibrahim sebelum ini.
Pengerusi Barisan Nasional (BN) Perak, Datuk Seri Saarani Mohamad berkata, bekas perdana menteri tersebut sepatutnya lebih mengetahui bahawa tindakannya sebelum ini mengecewakan rakyat.
Bagaimanapun, katanya, ketika Anwar menerima pengampunan diraja, Mahathir merupakan Perdana Menteri ketika itu.
“Bukankah Tun M adalah individu yang bertanggungjawab membuat petisyen untuk DS Anwar?
“Anda fikir rakyat tak kecewakah? Rakyat kecewa tetapi waktu itu dia (Mahathir) jadi PM. Sama saja,” katanya kepada pemberita pada sidang akhbar selepas hadir pada Program Mesra Bersama Peneroka Felda Negeri Perak di Laman Seri Ridzuan di sini hari ini.
Saarani berkata demikian ketika diminta mengulas kenyataan Mahathir yang mana rakyat akan kecewa jika bekas Perdana Menteri, Datuk Seri Najib Tun Razak yang dijatuhi hukuman penjara atas kesalahan rasuah dibebaskan.

Mahathir dalam program Jelajah Sayang Bangsa negeri Perak parti Pejuang di Ipoh semalam berkata, tidak mustahil Najib boleh dibebaskan dengan pengampunan diraja, bagaimanapun rakyat pasti kecewa kerana kesalahan yang dilakukan Najib melibatkan penipuan wang berbilion ringgit.
Mahkamah Persekutuan sebelum ini mengekalkan sabitan dan hukuman penjara 12 tahun serta denda RM210 juta yang dihadapi Najib dalam kes penyelewengan dana RM42 juta milik SRC International Sdn. Bhd. -KOSMO! ONLINE


‘Saya tidak pernah takut, gentar berdepan perbicaraan mahkamah’
Oleh KOSMO!

28 Ogos 2022, 2:22 pm
KUALA LUMPUR – “Sekali lagi saya menegaskan di hadapan ribuan ahli UMNO di Dewan Merdeka Pusat Dagangan Dunia Kuala Lumpur bahawa saya tidak pernah takut dan gentar untuk berdepan perbicaraan mahkamah.”
Demikian pengakuan berani yang dikeluarkan Pengerusi UMNO, Datuk Seri Ahmad Zahid Hamidi menerusi hantaran di laman Facebook beliau sebentar tadi.
Tegasnya, beliau penuh yakin akan dapat membersihkan namanya daripada segala bentuk fitnah yang dilemparkan terhadap dirinya.
“Saya menegaskan dengan penuh yakin bahawa diri ini tetap istiqamah akan membersihkan nama melalui lunas undang-undang yang sah, namun wajiblah menerusi perbicaraan yang adil.
‘Begitu juga Datuk Seri Najib Tun Razak yang telah berusaha sehabis baik bersama pasukan guamannya, namun perjuangannya tersekat kerana berdepan kesulitan yang ramai ketahui kisah menimpanya,” katanya.
Nasihat Ahmad Zahid kepada ahli parti.
Tambah Ahmad Zahid, mungkin Najib telah terhalang, tetapi beliau belum tewas kerana perjuangannya untuk menegakkan kebenaran dan melawan kebatilan masih membara di sanubari rakyat terutama lebih 3.3 juta ahli UMNO.

“Justeru, propaganda konon ‘Presiden UMNO minta Pilihan Raya Umum Ke-15 (PRU-15) diadakan’ ekoran takut untuk berdepan pengadilan mahkamah adalah fitnah dan permainan persepsi lawan politik.
“Saksikan juga saya sedari awal menzahirkan sebuah keazaman yang nyata di mahkamah, walhal yang berpropaganda itu sejurus berkuasa pada 9 Mei 2018 melepaskan diri dan rakan subahat daripada pengadilan,” jelasnya.
Bagaimanapun, Ahmad Zahid turut meluahkan rasa kecewa dengan beberapa pemimpin parti yang sanggup melompat parti demi melepaskan diri.
“Begitu juga sebahagian mereka adalah ‘katak-katak’ yang melompat keluar dari UMNO gara-gara mahu mengelak berdepan pendakwaan politik oleh musuh UMNO tanpa rasa malu mahu berbicara tentang ketakutan.
“Mereka itu tidak layak berkata tentang kes mahkamah yang dikenakan terhadap saya,” tegasnya. – KOSMO! ONLINE


Dah haji, kenapa Fizo Omar masih berseluar pendek?
Oleh MOHAMMAD SHAHEMY AZMI

28 Ogos 2022, 2:19 pm
PETALING JAYA – “Sedih pula rasa. Fizo dah pergi haji kenapa masih berseluar pendek?”
Demikian antara teguran yang ditinggalkan netizen terhadap pelakon terkenal Fizo Omar apabila berkongsi foto percutiannya bersama keluarga di Taman Tema Legoland Malaysia Resort.
Menerusi beberapa keping foto yang dikongsikan pelakon berusia 36 itu, Fizo dilihat bercuti bersama isterinya, Fazeera Nazri Aziz serta anaknya Maryam.
“Beginilah kalau sudah jadi ibu bapa. Cari lokasi untuk anak-anak dan kami memilih LegolandMalaysia Resort.
“Asalkan anak-anak mendapat keseronokan maksimum. Ibu bapa pun boleh buat reunion (perjumpaan semula),” tulisnya dalam Instagram.
Namun apa yang menjadi perhatian netizen apabila pelakon itu dilihat memakai seluar terlalu pendek sehingga ke paras paha.

Segelintir komen yang ditinggalkan peminatnya meluahkan rasa kesal apabila Fizo atau nama Wan Hafizol Wan Omar mempamerkan auratnya untuk tatapan orang ramai.
“Tolong tutup aurat. Malu dengan anak-anak,” ujar seorang netizen.
“Aurat lelaki kena melepasi lutut. Harap maklum. Isteri masing-masing pandai-pandailah tegur. Nanti asyik suruh doakan yang baik-baik kalau diri sendiri tak nak berubah,” kata seorang lagi netizen.
Dalam percutian itu, Fizo juga berkesempatan bertemu dengan pasangan selebriti Fasha Sandha dan juga suaminya, Aidil Aziz apabila terserempak dengan mereka yang menghabiskan waltu bersama keluarga di tempat yang sama.
Sebagai info, pelakon drama Pengantin Satu Malam itu pernah menunaikan ibadah haji pada tahun 2019. Dalam satu perkongsiannya sebelum ini, Fizo pernah mengajak golongan muda untuk menunaikan rukun Islam kelima itu pada usia muda ketika masih sihat dan bertenaga. – KOSMO! ONLINE


Jumpa orang Kemas, hilang semua masalah – Ismail Sabri
Oleh AHMAD SHAHERMAN SHAMSURI

28 Ogos 2022, 2:29 pm
SERDANG – “Sesungguhnya hari ini pasti amat menggembirakan saya, sebenarnya saya sudah lama tak seronok macam hari ini, macam-macam masalah yang timbul”.
Perdana Menteri, Datuk Seri Ismail Sabri Yaakob, meluahkan rasa gembiranya ketika Majlis Perasmian Perhimpunan Perdana Sempena Sambutan 60 Tahun Jabatan Kemajuan Masyarakat di MAEPS di sini hari ini.
Beliau turut mengakui sudah lama tidak berasa seronok apatah lagi berdepan pelbagai masalah sejak kebelakangan ini.
Ismail Sabri menambah, masalah itu telah hilang apabila bersua muka dengan warga Kemas itu.
“Tapi hari ini hilang semua masalah semua masalah yang timbul,” ujarnya.
Sementara itu, Ismail Sabri turut menyatakan, beliau sudah lama merindui untuk bersama-sama warga Kemas kerana pernah menjadi Menteri Pembangunan Luar Bandar agak lama.

“Bersama warga kemas yang saya kira merupakan barisan hadapan dalam menyokong segala yang dilakukan oleh kerajaan.
“Cuma dari segi sejarahnya satu ketika Kemas hilang dari pandangan mata masyarakat, kita tahu kenapa, ada orang diberi amaran pilihan antara dua hendak berkemas keluar atau hendak tinggal dalam Kemas,” ujarnya lagi. – KOSMO! ONLINE


Pejalan kaki maut dirempuh Perodua Bezza terbabas
Oleh SITI A'ISYAH SUKAIMI

28 Ogos 2022, 1:54 pm
KUALA LUMPUR – Seorang pejalan kaki maut dilanggar sebuah kereta Perodua Bezza dalam kejadian di Lebuh Raya Sultan Iskandar menghala Pusat Dagangan Dunia Kuala Lumpur (WTCKL), berhampiran susur keluar Wisma Tani, pagi tadi.
Ketua Polis Daerah Dang Wangi, Asisten Komisioner Noor Dellhan Yahaya berkata, siasatan mendapati kemalangan berlaku sekitar pukul 7.55 pagi ketika kereta tersebut dipandu seorang lelaki tempatan berusia 22 tahun.
“Kenderaan jenis Perodua Bezza yang dipandu dipercayai hilang kawalan lalu terbabas ke kiri jalan dan merempuh seorang lelaki yang sedang berjalan di bahu kiri jalan.
“Akibat pelanggaran tersebut, mangsa parah di kepala dan maut di lokasi kejadian manakala, pemandu tersebut tidak mengalami sebarang kecederaan,” katanya dalam kenyataan hari ini.
Beliau berkata, mayat mangsa yang tidak dikenal pasti warga negara itu dihantar ke Unit Forensik Hospital Kuala Lumpur untuk dibedah siasat.
Mengulas lanjut, Noor Dellhan berkata, kes tersebut telah disiasat oleh Jabatan Siasatan dan Penguatkuasaan Trafik (JSPT) Kontinjen Kuala Lumpur. -KOSMO! ONLINE


Pakistan isytihar darurat banjir
Oleh KOSMO!

28 Ogos 2022, 2:00 pm
ISLAMABAD – Kerajaan Pakistan mengisytiharkan darurat bencana  berikutan banjir besar yang mengorbankan beratus-ratus penduduk setakat ini, lapor agensi berita United Press International (UPI), kelmarin.
Seramai 34 orang maut dalam tempoh 24 jam lalu, manakala lebih 900 orang terbunuh akibat banjir sejak Jun 2022, demikian menurut Pihak Berkuasa Pengurusan Bencana Negara.
Berjuta-juta penduduk terjejas oleh banjir besar yang turut memusnahkan seluruh kawasan kejiranan.
Musim tengkujuh yang berlaku pada setiap bulan Julai di Pakistan bertanggungjawab secara langsung ke atas sekurang-kurangnya 150 kematian.
Bandar pelabuhan paling  sibuk di selatan Pakistan, Karachi menyaksikan limpahan air hujan paling teruk yang mengenangi  seluruh kawasan kejiranan dan menyebabkan berjuta-juta orang terkandas.
Sekurang-kurangnya 33 juta orang terjejas akibat bencana banjir dan banjir kilat di Pakistan  dengan anggaran 30 juta penduduk tiada tempat untuk berteduh dan bekalan  air bersih.

Pakistan  mempunyai populasi  sekitar 220.9 juta.
“Darurat  banjir di Pakistan dilanjutkan  apabila negara ini dilanda banjir besar yang tidak berhenti.
“Air Sungai Indus dijangka naik  ke paras sangat tinggi dengan pelepasan dari Empangan Tarbela antara 500,000 (141,584,23 liter sesaat) hingga 700,000 kusek (198,217,92 liter sesaat) pada semalam dan hari ini.
“Laporan juga memberi amaran mengenai banjir luar biasa di Sungai Kabul, Nowshehra dalam tempoh 48 jam akan datang. Banjir teruk juga dijangka berterusan di nullah Balochistan dalam tempoh 24 jam akan datang.
“Kami sedang bertarung dengan banjir monsun terbesar yang pernah berlaku  dalam sejarah Pakistan. Lebih besar daripada banjir besar  yang melanda dalam tahun 2010,” kata Menteri Perubahan iklim Pakistan, Sherry Rehman.
Negara itu merayu bantuan antarabangsa bagi menyelamatkan nyawa penduduk terperangkap dan menyediakan kawasan perlindungan serta bekalan makanan yang mencukupi.
Pada Khamis lalu, Pejabat Penyelarasan Hal Ehwal Kemanusiaan Pertubuhan Bangsa – Bangsa Bersatu (PBB) berkata, sekurang-kurangnya 184,000 orang telah dipindahkan ke kem sementara. – Agensi


Peniaga edar 97 gram syabu ke tali gantung
Oleh ROSALWANI CHE SOH

28 Ogos 2022, 1:45 pm
KOTA BHARU – Seorang peniaga dijatuhi hukuman gantung sampai mati oleh Mahkamah Tinggi di sini hari ini selepas didapati bersalah atas pertuduhan mengedar dadah jenis methamphetamine atau syabu seberat 97 gram di Tanah Merah dekat sini empat tahun lalu.
Pesuruhjaya Kehakiman, Datuk Mohamad Abazafree Mohd. Abbas menetapkan hukuman itu selepas mendapati tertuduh,
Noor Hesham Hamid, 42, gagal menimbulkan keraguan munasabah terhadap pendakwaan di akhir kes pembelaan hari ini.
Menurutnya, hukuman itu juga diputuskan selepas pihak pendakwaan berjaya membuktikan kes melampaui keraguan munasabah.
“Keterangan tertuduh adalah penafian semata-mata, tidak konsisten dan bersifat difikirkan semula termasuk dalam soal pemilikan dadah yang dirampas.
“Tertuduh juga didakwa sengaja mereka cerita mengenai dua individu yang ada bersamanya ketika serbuan dilakukan. Selain itu, individu tersebut nyata tidak muncul malah tidak dapat dinyatakan nama penuh, pengenalan diri dan bangsa sehingga hari ini,” katanya.
Mengikut pertuduhan, Noor Hesham didakwa mengedar 97 gram dadah jenis methamphetamine di tepi jalan Taman Manal Jaya, Tanah Merah dekat sini kira-kira pukul 8.30 malam pada 26 November 2018.

Terdahulu, Norazlinawati meminta satu hukuman berat dan setimpal terhadap kesalahan yang dilakukan oleh tertuduh memandangkan kes dadah semakin berleluasa.
Menurutnya, mahkamah perlu mengambil kira kepentingan awam dan hukuman yang setimpal itu mampu memberi pengajaran kepada tertuduh dan masyarakat.
Mahkamah kemudian menetapkan hukuman gantung sampai mati terhadap tertuduh. – KOSMO! ONLINE


Liga Super: Harimau Selatan baham Melaka United 4-0
Oleh MOHAMAD FAIZAL HASHIM

29 Ogos 2022, 10:50 pm
ISKANDAR PUTERI – Juara lapan kali, Johor Darul Ta’zim (JDT) mengukuhkan kedudukan di persada Liga Super selepas membelasah Melaka United FC 4-0 di Stadium Sultan Ibrahim, di sini malam ini.
Kemenangan itu menyaksikan JDT mengutip 41 mata menerusi 15 perlawanan, enam mata di hadapan Sabah FC dengan kelebihan satu perlawanan.
Beraksi di laman sendiri, skuad Harimau Selatan mempamerkan aksi bertenaga memberi tekanan kepada pasukan pelawat dalam usaha memburu gol awal perlawanan.
Pada minit kelima, Leandro Velazquez menguji kecekapan penjaga gol, Tian Keat See dengan melakukan rembatan dari jarak jauh namun percubaan itu berjaya dinafikan penjaga gol itu.
Pasukan kendalian Hector Bidoglio itu terus melakukan serangan bertali arus ke arah kubu lawan dengan Danial Amier Norhisham yang melakukan percubaan, sayangnya rembatan itu jauh tersasar.
Gol pembukaan yang diburu JDT akhirnya hadir pada minit ke-13 menerusi rembatan lencong Fernando Forestieri dari luar kotak penalti menerjah penjuru kanan gol melepasi jangkauan Keat See.

Gawang Melaka United sekali lagi dibolosi pada minit ke-32 menerusi jaringan Bergson Da Silva yang bijak memanfaatkan umpanan cantik Forestieri dengan melakukan rembatan dalam kotak penalti menewaskan penjaga gol lawan.
10 minit berselang, Bergson menggandakan jaringan apabila mendada hantaran silang Corbin Ong sebelum melepaskan rembatan lerek yang menyebabkan penjaga gawang lawan hanya diam terpaku.
Pada hujung babak pertama, pasukan pelawat hampir mendatangkan cemas buat JDT menerusi percubaan Syahrul Azwari Ibrahim namun penjaga gol, Haziq Nadzli bijak menutup ruang bagi memastikan gawang tidak dibolosi.
Bersambung babak kedua, percubaan pemain pertahanan, Carli de Murga untuk menghasilkan jaringan dinafikan pertahanan lawan dengan mengeluarkan bola di atas garisan gol.
Keadaan Melaka United semakin getir apabila terpaksa bermain dengan 10 pemain setelah Khairul Anwar Shahrudin mengalami kecederaan ketika pasukan sudah menggunakan semua pertukaran termasuk membawa keluar satu-satunya pemain import, Adriano Aparecido pada babak pertama.
Kesempatan itu dimanfaatkan sepenuhnya pasukan tuan rumah yang menggandakan asakan ke arah kubu lawan bagi menambah derita buat Melaka United.
Bergson melengkapkan hatriknya pada minit ke-85 apabila melepaskan rembatan deras menerjah gawang lawan, gol ke-20 buat penyerang sensasi itu dalam saingan liga musim ini. – KOSMO! ONLINE


Sukma: Perak sasar 50 pingat emas
Oleh WAT KAMAL ABAS

29 Ogos 2022, 11:01 pm
BAGAN SERAI – Perak menyasarkan 50 pingat emas pada temasya Sukan Malaysia (Sukma) kali ke-20 yang akan berlangsung pada 16 hingga 24 September ini di Kuala Lumpur.
Menteri Besar Perak, Datuk Seri Saarani Mohamad berkata, seramai 531 orang atlet dari negeri ini akan menyertai 426 acara melibatkan 31 jenis sukan yang dipertandingkan pada temasya tersebut.
“Kerajaan negeri akan memberi insentif kepada atlet-atlet yang berjaya merangkul pingat dalam Sukma kali ini.
“Bagi kategori individu yang berjaya meraih pingat emas, atlet tersebut akan mendapat insentif sebanyak RM5,000 bagi pingat emas, RM3,000 (perak) dan RM1,000 bagi gangsa,” katanya di sini hari ini.
Beliau berkata demikian kepada pemberita selepas merasmikan Majlis Penyerahan Bendera Kontinjen Negeri Perak Ke Temasya Sukma Kuala Lumpur 2022 di Dewan Sebarau, Bukit Merah Laketown Resort di sini.
Menurut Saarani, bagi berpasukan pula, kerajaan negeri akan menganugerahkan insentif setiap seorang sebanyak RM2500 untuk pingat emas, RM1500 (perak) dan RM500 bagi pingat gangsa.

“Bagi atlet yang berjaya memecah rekod Sukma pula akan diberi wang insentif sebanyak RM1,000.
“Kita percaya dengan adanya insentif yang diberikan oleh Kerajaan negeri ini akan lebih mendorong semangat atlet-atlet untuk atlet lebih berusaha mencapai sasaran yang telah ditetapkan,” katanya. – KOSMO! ONLINE


NASA tangguh hantar roket ke Bulan
Oleh KOSMO!

29 Ogos 2022, 10:04 pm
PUSAT ANGKASA LEPAS KENNEDY, Florida – Pelancaran roket baharu milik Pentadbiran Aeronautik dan Angkasa Lepas Kebangsaan (NASA) dalam misi menuju ke Bulan ditangguhkan hari ini.
Perkembangan itu mengecewakan ramai orang termasuk Naib Presiden, Kamala Harris dan suaminya, Douglas Emhoff yang berkumpul untuk menyaksikan pelancaran hebat tersebut.
Pelancaran pada hari ini juga merupakan penerbangan sulung Sistem Pelancaran Angkasa yang merupakan roket setinggi 322 kaki dan digunakan untuk membawa angkasawan ke Bulan dalam masa beberapa tahun akan datang.
NASA memiliki peluang tambahan untuk melancarkan roket dalam misi dinamakan Artemis 1 itu pada hujung minggu ini.
Bagaimanapun, ia bergantung sama ada masa yang ada mencukupi untuk mengenal pasti dan membaiki masalah tersebut.
Terdahulu, roket paling berkuasa milik NASA itu bersiap sedia berlepas untuk penerbangan sulung dalam misi membawa manusia kembali ke Bulan dan seterusnya meneroka Planet Marikh.

50 tahun selepas misi Apollo yang terakhir, misi Artemis 1 dijadual dilancarkan pada pukul 8.33 pagi (8.33 malam waktu Malaysia). – AGENSI


Enam sungai di Selangor melebihi paras bahaya, waspada
Oleh HARRITH HISHAM

29 Ogos 2022, 11:34 pm
PETALING JAYA – Enam sungai di Selangor melibatkan empat daerah dilaporkan melebihi paras bahaya dan waspada ekoran hujan lebat berterusan.
Menerusi laman web info banjir Jabatan Pengairan dan Saliran (JPS) setakat pukul 11 malam, empat sungai di daerah Hulu Langat, Kuala Langat dan Sepang menunjukkan trend meningkat melebihi paras bahaya.
Ia melibatkan Sungai Beranang di Pekan Beranang, Hulu Langat dengan bacaan 32.14 meter (m); Sungai Langat di Jenderam Hilir, Sepang (12.74 m); Sungai Langat di Dengkil, Sepang (7.61 m ) dan Sungai Langat di Bukit Changgang, Kuala Langat (4.21 m).
Selain itu, dua lagi sungai iaitu Sungai Bakul di Kg. Budiman (Petaling) dan Sungai Jenderam di Jenderam Hulu, Sepang masing-masing mencatatkan bacaan 7.53m dan 11.31 m melebihi paras waspada.
Terdahulu, Jabatan Meteorologi Malaysia (MetMalaysia) mengeluarkan amaran ribut petir di beberapa kawasan melibatkan 13 negeri kecuali Melaka sehingga pukul 10 malam ini. – KOSMO! ONLINE


Banjir kilat terburuk sejak 15 tahun di Taiping
Oleh WAT KAMAL ABAS

29 Ogos 2022, 10:06 pm
TAIPING – Hujan lebat berterusan sejak petang semalam telah menyebabkan berlakunya banjir kilat di beberapa kawasan di sini sehingga memaksa sebilangan penduduk terpaksa berpindah ke dua pusat pemindahan sementara (PPS) di Ayer Kuning dan Trong.
Rata-rata mereka menyifatkan banjir kilat petang semalam itu sebagai antara yang terburuk pernah berlaku di kawasan tersebut sejak 15 tahun lalu.
Seorang warga emas, Nur Lalilah Yang Yahaya, 79, dari Taman Seri Kota Fasa Dua di sini berkata, dia dan suaminya, Mohamad Shaiyuddin Ahmad, 83, sempat menyelamatkan diri semasa kejadian kira-kira pukul 6 petang semalam.
“Makcik baru terjaga dari tidur dan terkejut apabila air naik secara mendadak hingga sampai paras pinggang.
“Ini kejadian banjir kedua yang terburuk sejak 15 tahun yang lalu,” katanya ketika ditemui di rumahnya di sini, hari ini.
Menurut Nur Lalilah, banjir kilat itu menyebabkan beberapa perabot yang baharu dibelinya serta peralatan elektrik rosak teruk.

“Kawasan perumahan ini memang kerap dilanda banjir kilat setiap kali hujan lebat turun kerana ada sebatang sungai berhampiran.
“Sudah 43 tahun kami menetap di sini tetapi paras air yang naik semalam agak tinggi berbanding kejadian banjir kilat sebelum ini,” katanya. – KOSMO! ONLINE


Pengarah bakal didakwa bagi projek RM1.7juta kepada saudaranya
Oleh MOHD YUNUS YAKKUB

29 Ogos 2022, 10:27 pm
SHAH ALAM – Seorang pengarah anak syarikat kerajaan negeri bakal didakwa salah guna kuasa melantik syarikat milik saudaranya untuk projek perisian bernilai RM 1.7 juta di Mahkamah Sesyen di sini, esok.
Menurut sumber, suspek lelaki berusia 50-an itu ditahan di pejabat Suruhanjaya Pencegahan Rasuah Malaysia (SPRM) Selangor kira-kira jam 2.20 petang hari ini.
Katanya, suspek merupakan Pengarah Pembangunan Perniagaan sebuah anak syarikat kerajaan negeri.
“Suspek dipercayai terlibat secara langsung dalam pelantikan sebuah syarikat milik saudaranya yang dibuat secara lantikan terus.
“Ini bagi mengendalikan projek perisian bernilai kira-kira RM1.7juta pada Mac 2020,” katanya di sini, hari ini.
Sementara itu, Pengarah SPRM Selangor, Datuk Alias Salim ketika dihubungi mengesahkan penahanan tersebut dan kes disiasat mengikut Seksyen 23 Akta SPRM 2009.

“Suspek dijangka dituduh di Mahkamah Sesyen Shah Alam esok,” jelasnya. – KOSMO!ONLINE


‘Beri ruang kepada kami’
Oleh KOSMO!

29 Ogos 2022, 10:18 pm
GEORGE TOWN – Waris remaja perempuan yang maut dipercayai selepas terjatuh dari balkoni tingkat 11 di sebuah kondominium Persiaran Bayan Indah, Bayan Baru di sini pagi tadi meminta diberi ruang untuk mereka menguruskan perkara berlaku.
Bapa mangsa yang ditemui Kosmo! di Jabatan Perubatan Forensik Hospital Pulau Pinang (HPP) di sini lewat petang bagaimanapun enggan memberi sebarang penjelasan berhubung kejadian itu dan dilihat berada dalam keadaan masih bersedih.
“Beri ruang kepada kami,” katanya ringkas ketika disoal tentang kejadian yang menimpa.
Turut berada di situ ialah enam adik-beradik mangsa bersama ibu mereka.
Kosmo! difahamkan, mangsa merupakan anak kelima daripada lapan beradik.
Jenazah kemudiannya dilihat dibawa keluar dengan menaiki van jenazah kira-kira pukul 8.05 malam tadi.

Terdahulu, Kosmo! Online melaporkan seorang remaja perempuan berusia 13 tahun ditemui sudah tidak sedarkan diri di atas bumbung konkrit tempat meletak kereta di aras satu bangunan perumahan berkenaan.
Pasukan bomba dari Balai Bomba dan Penyelamat Bayan Baru serta pihak polis membantu membawa turun mayat mangsa pagi tadi. KOSMO! ONLINE


Bayi 10 bulan maut selepas dihantar rumah pengasuh
Oleh MOHD YUNUS YAKKUB

29 Ogos 2022, 10:38 pm
SHAH ALAM – Seorang bayi perempuan berusia 10 bulan meninggal dunia dipercayai selepas dihantar ke rumah pengasuhnya di Seksyen 17, di sini, baru-baru ini.
Bayi itu dikenali Nur Awliya Delisha Mohd. Khairul disahkan meninggal dunia selepas menerima rawatan di Hospital Shah Alam (HSA).
Ketua Polis Daerah Shah Alam, Asisten Komisioner Mohd. Iqbal Ibrahim berkata, pihaknya menerima laporan daripada bapa mangsa berusia 33 tahun kira-kira pukul 8 malam pada 19 Ogos lalu.
Katanya, hasil siasatan awal mendapati bayi tersebut merupakan anak tunggal kepada pengadu yang merupakan pegawai keselamatan di sebuah kilang di Kota Kemuning.
“Berdasarkan siasatan pengadu dan isteri telah ke rumah pengasuh pada pukul 4 petang pada 19 Ogos lalu setelah dimaklumkan bahawa anak pengadu tidak sedarkan diri.
“Pemeriksaan di Hospital Pakar Shah Alam (SALAM), di Seksyen 19 mendapati ada kesan lebam di dahi dan disyaki ada pendarahan di otak,” katanya dalam kenyataan hari ini.

Beliau menambah, mangsa kemudiannya disahkan meninggal dunia di HSA selang tiga hari kemudian dengan keputusan hasil bedah siasat adalah ‘pending laboratory investigation’.
Kata Mohd. Iqbal, siasatan turut mendapati pengasuh bayi itu berusia 36 tahun serta sedang mengandung lima bulan.
“Pengasuh itu menjaga lapan orang kanak-kanak berusia 3 bulan hingga 4 tahun termasuk anak pengadu di kediamannya secara bersendirian.
“Siasatan lanjut masih dijalankan dan kes diklasifikasikan mengikut Seksyen 31(1)(a) Akta Kanak-Kanak 2001,” ujarnya.
Justeru, beliau menasihatkan agar orang ramai tidak membuat sebarang spekulasi dan sebarang maklumat lanjut berhubung kes ini boleh disalurkan kepada Pegawai Penyiasat kes Inspektor Roshaza di talian 011-39865668.
Terdahulu insiden itu tular menerusi hantaran seorang wanita mengenai kejadian menimpa anaknya sehingga meninggal dunia selepas dihantar ke rumah pengasuh di Seksyen 17, di sini. – KOSMO!ONLINE


Pekerja bot jatuh dalam laut ditemui mati
Oleh ADNAN IBRAHIM

29 Ogos 2022, 10:16 pm
BATU PAHAT – Seorang pekerja bot tunda ditemui maut selepas dipercayai terjatuh ke dalam laut di Jeti Batu 3, Jalan Minyak Beku dekat sini, pagi semalam.
Ketua Polis Daerah Batu Pahat, Asisten Komisioner Ismail Dollah berkata, kehilangan mangsa, Mohd. Razali Abd. Halim, 24, disedari oleh rakan sekerjanya kira-kira pukul 6 pagi sebelum gerakan mencari dilakukan oleh mereka.
Katanya, selepas hampir 12 jam pencarian dilakukan namun gagal menemui mangsa, satu laporan di Ibu Pejabat Polis Daerah Batu Pahat dilakukan pada pukul 7 malam sebelum gerakan mencari dan menyelamat dilancarkan.
“Bagaimana pun, pencarian yang dilakukan di sekitar kawasan perairan berkenaan dihentikan kerana hari sudah malam dan gerakan disambung semula pada hari ini.
“Mangsa kemudiannya ditemui terapung kira-kira 400 meter dari lokasi dilaporkan jatuh iaitu di Jeti Kelapa Right Base pada pukul 12.45 tengah hari tadi,” katanya melalui kenyataan hari ini.
Menurut Ismail, mayat mangsa kemudiannya dirujuk ke Hospital Sultanah Nora Ismail (HSNI) untuk proses bedah siasat.

“Kes di diklasfikasikan sebagai Kematian Mengejut,” ujarnya.-KOSMO! ONLINE


Budak perempuan bawa aligator bersiar-siar di taman
Oleh KOSMO!

29 Ogos 2022, 10:30 pm
WASHINGTON – Pengunjung sebuah taman awam di negeri Pennsylvania, Amerika Syarikat (AS) terkejut apabila melihat seorang kanak-kanak perempuan yang berjalan bersama aligator peliharaannya, lapor akhbar New York Post semalam.
Klip video dari taman Love Park di Philadelphia itu dirakam pada Jumaat lalu. Ia memaparkan kanak-kanak itu berjalan bersama reptilia tersebut yang cuba menyejukkan badannya di lopak air.
Aligator bernama Wally itu memakai kolar pada leher. Maklumat pada kolarnya menyatakan bahawa Wally adalah haiwan peliharaan berlesen.
Wally  kelihatan sangat mesra dengan orang lain di taman tersebut dan membiarkan orang tidak dikenali membelainya.
Pemiliknya, Joie Henney adalah seorang pencinta reptilia yang memelihara beberapa ekor aligator. Tidak jelas siapa yang berjalan bersama Wally pada hari kejadian.
“Saya mengalami kemurungan yang teruk dan Wally membawa saya keluar daripada emosi tersebut,” kata Henney dalam satu temu bual tentang Wally.

Henney berkata, Wally didaftarkan secara persekutuan sebagai haiwan sokongan emosi dan mendakwa bahawa aligator adalah lebih mudah dilatih berbanding anjing. – Agensi


Mayat warga asing ditemui dalam kebun betik
Oleh NORLIA RAMLI

29 Ogos 2022, 9:31 pm
BALING – Mayat lelaki dipercayai warga asing ditemui dengan kesan luka pada dahi di kawasan kebun betik di Kampung Dalam Wang di sini semalam.
Ketua Polis Daerah Baling, Superintendan Shamsudin Mamat berkata, pihaknya menerima maklumat mengenai penemuan mayat mangsa yang merupakan pekerja kebun di situ kira-kira pukul 11.30 pagi.
“Susulan itu, kita menahan dua lelaki iaitu majikannya yang merupakan warga tempatan serta lelaki warga asing iaitu rakan sekerja mangsa antara pukul 3 hingga 5 petang.
“Kita masih mengesan seorang lagi warga asing yang juga merupakan rakan sekerja mangsa,” katanya di sini hari ini.
Beliau berkata, kedua-dua suspek direman sehingga 4 September ini dan kes disiasat di bawah Seksyen 302 Kanun Keseksaan.
“Warga asing yang ditahan didapati tinggal di negara ini tanpa dokumen perjalanan sah dan siasatan juga dilakukan di bawah Seksyen 6 (1)(c) Akta Imigresen 1959/63,” ujarnya. – KOSMO! ONLINE


Tengku Zafrul dilantik Pengerusi Manifesto BN Selangor
Oleh ISKANDAR SHAH MOHAMED

29 Ogos 2022, 9:36 pm
SABAK BERNAM – Menteri Kewangan, Tengku Datuk Seri Zafrul Tengku Abdul Aziz dilantik sebagai Pengerusi Manifesto Barisan Nasional (BN) Selangor bagi menghadapi Pilihan Raya Umum ke-15 (PRU15).
Pengerusi BN negeri, Tan Sri Noh Omar berkata, jawatan kuasa manifesto itu sudah mula mengadakan mesyuarat yang turut disertai Tengku Zafrul.
“Pelantikan itu sudah diputuskan parti komponen sebelum ini dan berkuat kuasa awal Ogos lalu.
“Tengku Zafrul akan sentiasa bekerjasama dengan Naib Presiden UMNO, Datuk Seri Mohamed Khaled Nordin yang mengetuai manifesto di peringkat BN pusat,” katanya ketika ditemui selepas Majlis Perasmian Karnival Usahawan, Koperasi dan Pendidikan Parlimen Sabak Bernam di Dataran Usahawan di sini, petang tadi.
Jelas Noh, perkara berkaitan manifesto itu bagaimanpun akan diumumkan BN pada waktu bersesuaian kelak.
Sementara itu, Ketua Pembangkang Selangor, Datuk Rizam Ismail berkata, pelantikan Tengku Zafrul yang juga Bendahari BN negeri disifatkan tepat
kerana memiliki kemampuanmenilai dan memberi perkhidmatan terbaik sebagai sebuah kerajaan negeri.

“Beliau akan memberi keyakinan kepada UMNO dan BN untuk mempersembahkan manifesto terbaik yang diyakini rakyat di Selangor.
“Kehadiran Tengku Zafrul semestinya akan membantu kita dalam menghadapi PRU15 akan datang,” katanya.
Tegasnya, beliau yakin akan wujud gerak kerja menyeluruh bagi memastikan kemenangan BN sekali gus merampas semula Selangor daripada kerajaan Pakatan Harapan (PH). – KOSMO!ONLINE


Banjir kilat: KTMB sedia bas untuk pengguna terkandas
Oleh NUR ALWANI ZAFIRAH KHAIRUL

29 Ogos 2022, 9:52 pm
KAJANG – Keretapi Tanah Melayu Berhad (KTMB) sedang menyediakan beberapa buah bas bagi membawa pengguna komuter yang terkandas melibatkan dua laluan ekoran banjir kilat yang berlaku sebentar tadi.
KTMB menerusi hantaran di Facebook memaklumkan laluan terlibat adalah dari Sungai Gadut, Tampin ke Batu Caves terpaksa ditamatkan di Batang Benar dan komuter diarahkan berpatah balik.
“Selain itu, Batu Caves ke Sungai Gadut yang ditamatkan di Bangi juga diarah berpatah balik.
“Untuk info lanjut, sila hubungi Pusat Panggilan KTM Berhad di 03-2267 1200 atau mendapatkan maklum balas segera melalui Messenger Facebook rasmi KTMB,” katanya hari ini. – KOSMO! ONLINE


‘Durian runtuh’ buat Aaron, Wooi Yik
Oleh MUHAMMAD HELMEE RAMLI

29 Ogos 2022, 9:17 pm
SEPANG – Beregu lelaki No.1 negara, Aaron Chia dan Soh Wooi Yik bakal menerima ganjaran lebih RM200,000 setiap seorang selepas muncul juara pada Kejohanan Badminton Dunia di Tokyo, Jepun kelmarin.
Presiden Persatuan Badminton Malaysia (BAM), Tan Sri Mohamad Norza Zakaria mendedahkan, beregu yang berada pada ranking keenam dunia itu akan menikmati insentif berjumlah RM220,000 seorang untuk peringkat awal.
Katanya, BAM memperuntukkan RM150,000 setiap seorang selain sumbangan RM50,000 (setiap seorang) daripada Yonex serta RM20,000 (setiap seorang) menerusi Skim Hadiah Kemenangan Sukan (SHAKAM).
“Perkara ini (insentif) masih di peringkat awal lagi kerana perkara itu baru semalam, jadi saya akan bercakap dengan kerajaan bagi memastikan mereka diberikan ganjaran yang sewajarnya.
“Untuk peringkat awal, BAM akan berikan mereka RM150,000 setiap seorang. Yonex juga akan berikan RM50,000 seorang sementara SHAKAM memperuntukkan RM20,000 setiap seorang,” katanya yang menyambut ulang tahun kelahiran ke-56 selepas tiba di Lapangan Terbang Antarabangsa Kuala Lumpur (KLIA) hari ini.
Bagaimanapun, jumlah ganjaran tu dijangka meningkat selepas beliau yang juga Presiden Majlis Olimpik Malaysia (MOM) akan berbincang dengan Menteri Belia dan Sukan, Datuk Seri Ahmad Faizal Azumu serta pemegang taruh bagi menambah insentif.

“Saya akan bincang dengan menteri agar mempertimbangkan jumlah yang sesuai, begitu juga dengan pemegang taruh yang lain agar mereka (Aaron-Wooi Yik) menerima ganjaran berbaloi.
“Selain itu, saya juga sudah bercakap dengan Datuk Ahmad Shapawi Ismail (Ketua Pengarah Majlis Sukan Negara) untuk tingkatkan nilai ganjaran. Semua urusan itu sedang berjalan,” ujarnya.
Sebagai rekod, Aaron-Wooi Yik menamatkan penantian Malaysia untuk merangkul gelaran sulung pada Kejohanan Dunia selepas menewaskan gandingan berpengalaman Indonesia, Mohammad Ahsan-Hendra Setiawan 21-19, 21-14.
Dalam perkembangan lain, beregu itu dijangka tidak beraksi pada kejohanan Terbuka Jepun yang dijadualkan bermula esok hingga Ahad depan selepas mengambil keputusan untuk menarik diri. – KOSMO! ONLINE


Banjir kilat di Bangi, pergerakan komuter terjejas
29 Ogos 2022, 9:28 pm
KAJANG – Hujan lebat sejak petang tadi menyebabkan beberapa kawasan di Bandar Seri Putera, Bangi dan Bangi Selatan dilanda banjir kilat lewat petang tadi.
Beberapa kenderaan dilaporkan terkandas di jalan raya susulan air semakin meningkat sejak pukul 6.30 petang tadi.
Difahamkan turut berlaku gangguan kepada perkhimatan komuter dari Stesen KL Sentral ke Sungai Gadut, Seremban ekoran banjir kilat di laluan komuter antara Stesen Bangi ke Stesen Batang Benar.
Sementara itu, Kolej Universiti Islam Antarabangsa Selangor (KUIS) di Persiaran Putra, Bandar Seri Putra juga terjejas selepas paras air dilaporkan meningkat. – KOSMO! ONLINE


JPKKP pilih pengerusi dikenali penduduk kampung
Oleh NAZARUDIN SHAHARI

29 Ogos 2022, 9:22 pm
SEREMBAN – Jawatan Pengerusi Jawatankuasa Pembangunan dan Keselamatan Kampung Persekutuan (JPKKP) adalah dipilih dalam kalangan pemimpin dari kampung yang berkenaan.
Pengerusi Majlis Tindakan Pembangunan Negeri (MTPNg) Negeri Sembilan, Khairy Jamaluddin berkata, pemilihan itu bagi memastikan Pengerusi JPKKP dikenali penduduk kampung dan dapat melaksanakan tugas secara berkesan.
Beliau yang juga Ahli Parlimen Rembau berkata, ia penting bagi membolehkan masalah rakyat di kampung dapat disampaikan kepada kerajaan dan bantuan disalurkan dengan pantas.
“Kita tidak sama seperti struktur organisasi lain. Kadang-kadang ketua tidak dikenali kerana datang dari tempat lain.
“Ia menyebabkan penduduk kampung sukar mendapat perkhidmatan kerana tidak kenal ketua yang sepatutnya menjadi wakil kepada kerajaan di peringkat akar umbi,” katanya.
Beliau berkata demikian sewaktu berucap pada Majlis Penyampaian Watikah Pelantikan Anggota JPKKP Negeri Sembilan di sini hari ini.

Majlis tersebut disempurnakan oleh Menteri Pembangunan Luar Bandar, Datuk Seri Mahdzir Khalid.
Sementara itu, Mahdzir berkata, JPKKP ditubuhkan sebagai barisan hadapan dalam urusan pembangunan kampung dari sumber kerajaan Persekutuan.
Katanya, JPKKP akan menjadikan usaha kerajaan pusat membantu rakyat di kampung menjadi lebih mudah.
“Kadang-kadang kita berhadapan dengan masalah saluran bagi menyampaikan bantuan.
“Jadi JPKKP akan menjadi saluran rasmi kepada kerajaan Persekutuan meningkatkan keupayaan menyalurkan pelbagai jenis bantuan kepada rakyat,” katanya.
Dalam majlis hari ini, sebanyak 393 JPKKP di seluruh negeri ini menerima watikah pelantikan mereka yang berkuatkuasa selama dua tahun. – KOSMO! ONLINE


APMM cekup nelayan Vietnam curi 200 kg gamat di perairan negara
Oleh TOREK SULONG

29 Ogos 2022, 9:59 pm
PASIR PUTEH – Agensi Penguatkuasaan Maritim Malaysia (APMM) Kelantan menahan sebuah bot yang dinaiki lima nelayan warga Vietnam selepas mereka dipercayai menangkap sebanyak 200 kilogram (kg) gamat di lokasi 64 kilometer dari Kuala Tok Bali di sini semalam.
Kesemua nelayan termasuk seorang tekong berusia dalam lingkungan 34 hingga 61 tahun itu dicekup kira-kira pukul 6.45 petang di 18.6 kilometer dari sempadan Thailand semasa mereka cuba melarikan diri ke perairan negara berkenaan.
Pengarah APMM Kelantan, Kepten Maritim Syed Nor Adli Syed Ab. Rahman berkata, anggota APMM mengesan sebuah bot dengan awak-awaknya sedang menangguk gamat berada dalam keadaan mencurigakan semasa menjalankan Op Khas Naga Barat dan Op Damai pada pukul 6.45 petang.
Menurutnya, menyedari bot mereka diekori bot ronda APMM, tekong bot tersebut telah melarikan diri, namun mereka berjaya ditahan kira-kira 45 minit kemudian.
“Kelima-lima nelayan itu gagal menunjukkan pengenalan diri dan sebarang dokumen yang sah. Tekong bot juga tidak dapat mempamerkan sebarang dokumen kebenaran melakukan aktiviti perikanan di perairan negara.
“Pemeriksaan lanjut turut menemui kira-kira 200 kg gamat di dalam beberapa bekas yang dipercayai ditangkap di perairan negara,” katanya dalam satu kenyataan di sini hari ini.

Menurut Syed Nor Adli, selain hasil tangkapan gamat, pihaknya turut merampas bot yang dinaiki mereka, minyak diesel dan alat tangkapan yang dianggarkan bernilai RM429,000.
Katanya, kesemua suspek dan bot yang dinaiki mereka telah ditunda dan tiba di pangkalan operasi APMM Kelantan di Tok Bali di sini kira-kira pukul 2.45 pagi tadi untuk siasatan lanjut.
Tambahnya, kes disiasat mengikut Seksyen 15 (1) (a) Akta Perikanan 1985, Seksyen 16 (3) akta sama dan Seksyen 6 (1) (c) Akta Imigresen 1959/63. – KOSMO! ONLINE


Paparan makan makanan bekas kunyahan teman lelaki buatkan netizen geli
Oleh KOSMO!

29 Ogos 2022, 9:30 pm
JAKARTA – Sebuah klip video tular di media sosial Indonesia memaparkan seorang wanita hanya ingin makan makanan yang terlebih dahulu dikunyah oleh teman lelakinya sebagai bukti cinta mereka, lapor laman berita Suara.com.
Video itu dimuat naik dalam akaun Instagram @video_medsos.
Rakaman menunjukkan sepasang kekasih duduk bersebelahan dengan makanan dihidangkan di hadapan mereka.
Lelaki itu meniup makanan itu perlahan-lahan sebelum cuba menyuapnya ke mulut teman wanitanya tetapi ditolak.
Dia kemudian mengunyah makanan itu lalu memuntahkannya kembali. Setelah itu, dia menyuapnya ke mulut teman wanitanya.
Aksi itu membuatkan netizen beranggapan ia menjijikkan dan mendapat perhatian di ruangan komen.

“Mungkin gadis itu tiada gigi, semua giginya luruh,” kata seorang netizen.
“Nak muntah bila tengok,” komen netizen lain. – Agensi


Rakuten Trade tambah baik khidmat dagangan di AS
Oleh KOSMO!

29 Ogos 2022, 9:03 pm
PETALING JAYA – Rakuten Trade Sdn. Bhd. (Rakuten Trade) melancarkan perkhidmatan Pasaran Asing yang ditambah baik, yang antara lain menyediakan manfaat kemudahan mata wang asing.
Pelabur kini boleh menukar dana dengan mudah antara ringgit dan dolar Amerika Syarikat (AS) menerusi aplikasi iSpeed.my dan platform web dan pertukaran dibuat dalam masa sebenar, pada kadar kompetitif.
Langkah membangunkan platform Pasaran Asing ditambah baik bertujuan meningkatkan pengalaman berdagang di pasaran AS dan menarik perhatian lebih ramai pelabur digital yang sebelum ini mempunyai pilihan broker yang terhad.
Justeru, ramai pelabur membuat keputusan untuk mendaftar dengan broker luar negara untuk melabur dalam pasaran AS.
Ketua Pegawai Eksekutif Rakuten Trade Kazumasa Mise berkata, hampir 25,000 akaun perdagangan AS telah diaktifkan menerusi Rakuten Trade sejak pihaknya memperkenalkan perkhidmatan berkenaan pada Januari 2022.
“Kemudahan ini juga menjadi pemangkin bagi pelabur baharu untuk menguji strategi perdagangan di Bursa Malaysia sebelum mempelbagaikan operasi ke pasaran AS.

“Setakat ini, lebih daripada 85 peratus pelanggan kami berurus niaga di Bursa Malaysia sebelum menceburi pasaran A.S dan hasilnya, Rakuten Trade terus mencatatkan pertumbuhan perdagangan yang lebih kukuh di NYSE (Bursa Saham New York) dan NASDAQ,” katanya dalam satu kenyataan.
Setakat pada 31 Julai 2022, Rakuten Trade telah mengaktifkan lebih daripada 250,000 akaun perdagangan dan mengendalikan urus niaga bernilai lebih daripada RM105 bilion di Bursa Malaysia, manakala aset pelanggan yang dipegang di bawah amanah hampir mencecah RM3.5 bilion.


Ribut petir di seluruh negara kecuali Melaka malam ini
Oleh AZMI NORDIN

29 Ogos 2022, 9:11 pm
KUALA LUMPUR – Jabatan Meteorologi (MetMalaysia) mengeluarkan amaran ribut petir, hujan lebat dan angin kencang melanda beberapa kawasan melibatkan 13 negeri sehingga pukul 10 malam ini.
MetMalaysia dalam satu kenyataan di laman Facebooknya berkata, negeri yang terlibat adalah Perlis serta Kedah melibatkan kawasan Kubang Pasu, Kota Setar, Pokok Sena, Padang Terap, Yan, Pendang, Kuala Muda, Sik, Baling dan Kulim
“Seterusnya, negeri Pulau Pinang di Seberang Perai Utara diikuti Perak di daerah Larut, Matang, Selama, Kuala Kangsar, Kinta dan Kampar.
“Pantai Timur pula, di Kelantan melibatkan Jeli, Kuala Krai dan Gua Musang diikuti Terengganu di Hulu Terengganu serta Pahang di kawasan Raub dan Bentong,” katanya.
Tambah MetMalaysia, kawasan lain yang terlibat adalah WP Kuala Lumpur, WP Putrajaya,dan Selangor di Kuala Selangor, Hulu Selangor, Klang, Gombak, Petaling, Kuala Langat, Hulu Langat dan Sepang
“Termasuk juga di Negeri Sembilan di Jelebu dan Seremban, serta Johor di Mersing dan Kota Tinggi.

“Bagi Sarawak pula, melibatkan kawasan Betong, Sarikei, Sibu , Mukah dan Miri, manakala di Sabah, kawasan terjejas adalah Pantai Barat Papar,” katanya. – KOSMO! ONLINE.


Dua bot kenka ditahan langgar syarat sah lesen
Oleh WAT KAMAL ABAS

29 Ogos 2022, 7:33 pm
PARIT BUNTAR – Dua buah bot kenka ditahan oleh Agensi Penguatkuasaan Maritim Malaysia (APMM) Zon Kuala Kurau kerana melanggar syarat sah lesen kira-kira pukul 8.50 pagi hari ini.
Pengarah Zon Maritim Kuala Kurau, Komander Maritim, Mohd. Najhan Azman Hamid berkata, pasukan bot ronda maritim telah mengesan dua buah bot terbabit dalam keadaan mencurigakan pada kedudukan 7.8 batu nautika barat daya di muara Kuala Gula.
“Dua buah bot itu disyaki sedang melakukan aktiviti menunda pukat kenka secara berpasangan.
“Hasil pemeriksaan memdapati, kedua-dua buah bot ini melakukan aktiviti penundaan pukat kenka dikawasan yang tidak dibenarkan,” katanya dalam satu kenyataan hari ini.
Menurutnya,tiga orang kru warga tempatan termasuk seorang tekong berusia antara 54 hingga 67 tahun telah diperiksa.
“Pemeriksaan ke atas dokumen mendapati kedua -dua bot itu memiliki lesen yang sah namun tidak diusahakan sendiri oleh pemiliknya. Kesemua nelayan,bot dan peralatan menangkap ikan telah dibawa ke Jeti Zon Maritim Kuala Kurau untuk tindakan lanjut,” katanya.

Tambahnya, kes disiasat di bawah Seksyen 8 (B)Akta Perikanan 1985 kerana melanggar syarat sah lesen. – KOSMO! ONLINE


PM akan pilih masa sesuai untuk pilihan raya umum
Oleh NAZARUDIN SHAHARI

29 Ogos 2022, 7:41 pm
SEREMBAN – Banyak faktor dan sebab yang perlu diberi pertimbangan terlebih dahulu sebelum keputusan membubarkan Parlimen bagi memberi laluan kepada pilihan raya umum dibuat.
Naib Presiden UMNO, Datuk Seri Mahdzir Khalid berkata, dalam hal itu, Perdana Menteri, Datuk Seri Ismail Sabri Yaakob sudah tentu tahu mengenai faktor dan sebab berkenaan melalui data serta maklumat pelbagai sumber.
Beliau yang juga Menteri Pembangunan Luar Bandar berkata, ia akan mengambil masa yang panjang jika faktor dan sebab berkenaan hendak dijelaskan kepada umum.
“Saya fikir Perdana Menteri tahu sebab-sebab berkenaan dan akan membuat pilihan yang mana satu sesuai untuk diputuskan,” katanya dalam sidang akhbar selepas merasmikan Majlis Penyampaian Watikah Pelantikan Anggota Jawatankuasa Pembangunan dan Keselamatan Kampung Persekutuan (JPKKP) Negeri Sembilan di sini, hari ini.
Turut hadir, Pengerusi Majlis Tindakan Pembangunan Negeri (MTPNg) Negeri Sembilan, Khairy Jamaluddin yang juga Ahli Parlimen Rembau.
Dalam ucapannya pada majlis itu, beliau turut menyentuh mengenai beberapa tindakan kerajaan seperti penetapan harga minyak dan penangguhan kenaikan tarif elektrik yang telah membawa kestabilan dalam negara.

Dalam nada yang sama, Khairy berkata, walaupun kerajaan hari ini dianggap sebagai sementara, namun ia telah berjaya keluar daripada krisis politik yang tercetus sebelum itu.
“Pentadbiran Datuk Seri Ismail Sabri sebagai Perdana Menteri lebih setahun lalu telah berjaya membawa kita keluar dari kemelut politik.
“Pencapaian ekonomi sebanyak 8.9 peratus untuk suku kedua tahun ini adalah paling hebat di rantau Asia Tenggara,” katanya.
Beliau berkata, pencapaian itu membolehkan parti yang memerintah memasuki pilihan raya umum dengan lebih kukuh, hebat dan kuat. – KOSMO! ONLINE


KKM disaran longgar kewajipan pemakaian pelitup muka
Oleh PETAH WAZZAN ISKANDAR

29 Ogos 2022, 8:15 pm
PUTRAJAYA – Majlis Pemulihan Negara (MPN) menyerahkan kepada Kementerian Kesihatan (KKM) untuk membuat keputusan berhubung kelonggaran pemakaian pelitup muka seperti yang dilaksanakan Singapura bermula hari ini.
Pengerusi Majlis Pemulihan Negara, Tan Sri Muhyiddin Yassin berkata, pihaknya mengucapkan tahniah kepada KKM dengan pelbagai kejayaan yang dilakukan bagi menangani wabak Covid-19 sejak 2020.
Beliau menegaskan, dirinya sendiri ada membangkitkan perkara itu kepada Timbalan Menteri Kesihatan I, Datuk Dr Noor Azmi Ghazali berhubung keperluan pemakaian pelitup muka sekiranya situasi sudah baik.
“Dia (Noor Azmi) mengatakan KKM akan melihat perkara terbabit dengan lebih terperinci. Tindakan ini bukan kerana Singapura buat, maka Malaysia akan buat.
“Apapun saya fikir sekarang ini, mungkin ada kebiasaan baharu untuk penduduk tempatan atau warga asing apabila memakai pelitup muka tanpa dipaksa,” katanya selepas mempengerusikan Mesyuarat MPN ke lapan bagi tahun 2022 di Kementerian Kewangan di sini hari ini.
Katanya, jika ia sudah menjadi kebiasaan, mungkin ada baiknya KKM membuat keputusan kewajipan pemakaian pelitup muka sudah tidak lagi perlu tetapi boleh dipakai jika mahu rasa lebih selamat.

Muhyiddin berkata, keputusan itu akan diserahkan kepada KKM kerana bukan di bawah bidang MPN.
“Kita di MPN hanya memberi pandangan dan saya serah kepada KKM untuk mempertimbangkan perkara itu,” katanya. – KOSMO! ONLINE


Penjawat awam harap PM umum kenaikan gaji, kebajikan pekerja
Oleh NUR ALWANI ZAFIRAH KHAIRUL

29 Ogos 2022, 7:35 pm
PETALING JAYA – Rata-rata penjawat awam mengharapkan ihsan kerajaan mendengar rayuan mereka berhubung permintaan kenaikan gaji serta menambah baik kebajikan pekerja.
Permintaan itu diusulkan mereka menerusi ruangan komen di laman sosial Perdana Menteri, Datuk Seri Ismail Sabri Yaakob selepas beliau bakal mengumumkan berita gembira untuk penjawat awam pada pukul 10 pagi esok.
Terdahulu, Ismail Sabri berkata, kerajaan Keluarga Malaysia yang diterajuinya sentiasa menghargai pengorbanan penjawat awam, termasuk pasukan keselamatan di bawah kepimpinan Ketua Setiausaha, Tan Sri Mohd. Zuki Ali.
“Kami menantikan berita kenaikan gaji diluluskan kerajaan, kami juga berkhidmat untuk negara, kos sara hidup yang tinggi ketika ini memaksa kami memperuntukkan perbelanjaan lebih, sewajarnya gaji kami sebagai penjawat awam dinaikkan,” kata seorang pengguna.
Seorang lagi pengguna berkata, mereka meminta agar kenaikan gaji tahunan penjawat awam dikaji semula susulan kos sara hidup juga meningkat sehingga 8 peratus setahun serta pemberian bonus yang lebih setara.
Sementara itu, ada pengguna mengharapkan pihak kerajaan memberi tumpuan kepada golongan pesara khususnya mereka yang tamat perkhidmatan sekitar tahun 1990-an.

“Gaji pesara sekitar 90-an sangat sedikit jika dibandingkan pesara sekarang, mungkin zaman dulu kami mampu bertahan dengan nilai gaji rendah, namun sekarang perlu ikat perut berjimat,” luah Rahim Md. Nawi.
Ujar Norzaireen pula, dia menantikan berita gembira berkaitan elaun penjawat awam.
“Adalah perlu elaun penjawat awam ditambah baik, malah menjadi satu kepentingan juga untuk kerajaan perbanyak tawaran rumah mampu milik untuk golongan itu,” ujarnya.


SDPMIT bina lima gudang baharu di BBR Industrial Gateway
Oleh MOHAMAD NAUFAL MOHAMAD IDRIS

29 Ogos 2022, 8:17 pm
KLANG- Projek pembinaan lima gudang baharu berkonsepkan Ready Built Warehouse (RBW) di Bandar Bukit Raja (BBR) Industrial Getaway  oleh Sime Darby Property MIT Development Sdn. Bhd. (SDPMIT) bakal menjadi pencetus untuk menggalakkan lagi industri logistik di negara ini.
SDPMIT  diwakili oleh tiga entiti iaitu Sime Darby Property Berhad (Sime Darby Property), Mitsui& Co. (Mitsui) dan Mitsubishi Estate Co. Ltd (Mitsubishi Estate)
Pengarah Urusan Kumpulan Sime Darby Property, Datuk Azmir Merican berkata, usaha sama tersebut bertepatan dengan persekitaran semasa seiring dengan permintaan tinggi terhadap perkhidmatan dalam industri itu setelah ekonomi dunia kembali pulih.
“Ini adalah projek ketiga kami di sini selepas membina dua projek gudang Built-to-Suit pada tahun 2020 dan tahun lalu, dengan keluasan projek ini kira-kira 385,000 kaki persegi,” katanya.
Beliau berkata demikian pada majlis pecah tanah tapak pembinaan gudang RBW di sini.
Azmir menjelaskan, lima gudang tersebut sedang dalam pembinaan sejak  bulan lalu dan dijangka siap menjelang tahun hadapan.

Sebaik sahaja premis tersebut siap, ia akan disewakan kepada dua syarikat logistik, CEVA Logistics (Malaysia) Sdn. Bhd. (Ceva Logistics) dan S L NG Trading Agency Sdn. Bhd (S L NG).
“Sejak BBR wujud lebih dua dekad lalu yang merangkumi kawasan industri serta perumahan, nilai pembangunan kasar (GDV) bandar ini bernilai RM17.1 bilion dan ini membuatkan banyak pelabur yang ingin membuat pelaburan di BBR Industrial Gateway.
“Saya ingin menzahirkan penghargaan kepada Ceva Logistics dan S L NG kerana memilih BBR Industrial Gateway sebagai lokasi hub perkhidmatan logistik mereka.
“SDPMIT akan memberi komitmen sepenuhnya kepada semua penyewa gudangnya dengan menyediakan perkhidmatan serta fasiliti yang terbaik di sini,” ujarnya. -KOSMO! ONLINE


Kilang tertentu dibenar ternak ayam untuk eksport bermula Oktober
Oleh NUR ALWANI ZAFIRAH KHAIRUL

29 Ogos 2022, 8:27 pm
PETALING JAYA – Kerajaan telah memutuskan untuk membenarkan kilang tertentu sahaja menjalankan operasi menternak ayam secara khusus bagi tujuan eksport.
Pengerusi Pasukan Khas Jihad Tangani Inflasi, Tan Sri Annuar Musa berkata, bagi tujuan itu kilang yang terpilih boleh mula menternak ayam bermula hari ini.
“Jemaah Menteri bersetuju membenarkan kilang tertentu di negeri tertentu untuk menternak ayam bagi tujuan eksport mulai sekarang.
“Kebiasaannya proses menternak memerlukan tempoh 30 hingga 34 hari. Ia boleh mendapatkan kebenaran daripada Kementerian Pertanian dan Industri Makanan (Mafi) untuk eksport berapa jumlah ayam mulai bulan Oktober nanti bukan serta merta,” katanya pada sidang akhbar Pasukan Khas Jihad Tangani Inflasi hari ini.
Terdahulu, pada 1 Jun 2023, Mafi melaksanakan sekatan eksport ayam membabitkan bekalan sebanyak 3.6 juta ekor sebulan.
Namun, Annuar berkata, penternak ayam memohon supaya sekatan eksport ternakan itu diteliti semula selepas penternak kecil dan sederhana kini dilaporkan terpaksa menjual ayam pada harga rugi ekoran bekalan tersebut melebihi keperluan.

Sehubungan itu, beliau yang juga Menteri Komunikasi dan Multimedia memaklumkan kebenaran eksport ayam itu mestilah tidak mengurangkan bekalan ayam untuk penggunaan domestik.
“Situasi itu perlu dikekalkan kerana dengan adanya bekalan yang lebih tinggi dari permintaan, harga ayam turun seperti sekarang.
“Memang harga ayam turun bawah RM9.40 (harga siling ayam). Bila turun tak boleh kurang bekalan,” katanya.
Tambah Annuar, Pasukan Khas Jihad Tangani Inflasi ini juga akan memantau kilang yang dibenarkan eksport ayam berkenaan dalam memastikan bekalan tersebut cukup untuk keperluan dalam negara. – KOSMO! ONLINE


[KEMASKINI] 7 warga asing diberkas kes penemuan mayat pemandu grab
29 Ogos 2022, 8:06 pm
KUALA LUMPUR – Polis memberkas tujuh individu warga asing yang terdiri daripada lima lelaki dan dua wanita bagi membantu siasatan berhubung penemuan mayat pemandu grab dengan kaki terikat dalam but kereta di Jalan Tugu, di sini hari ini.
Ketua Polis Daerah Dang Wangi Asisten Komisioner Noor Delhan Yahaya berkata, lima individu terdiri daripada empat lelaki dan seorang wanita warga asing berusia 20 hingga 24 tahun itu ditahan pada pukul 12.45 tengah hari.
“Hasil soal siasat ke atas suspek, pihak polis sekali lagi melakukan serbuan pada pukul 4 petang dan menangkap dua lagi warga asing terdiri daripada seorang lelaki dan seorang wanita berusia 26 dan 22 tahun.
“Kesemua tangkapan ini akan dipohon reman esok bagi membantu siasatan mengikut Seksyen 302 Kanun Keseksaan,” ujarnya dalam kenyataan sebentar tadi.
Menurutnya, setakat ini pihak polis masih melakukan siasatan berhubung motif dan punca kejadian.
Terdahulu, seorang lelaki dipercayai pemandu grab dijumpai mati dengan kaki diikat dengan kain serta cedera pada bahagian muka dan telinga di dalam but kereta di Jalan Tugu, di sini hari ini.

Dalam kejadian kira-kira pukul 6.30 pagi, dua anggota Unit Kereta Peronda Polis (MPV) dari Ibu Pejabat Polis (IPD) Dang Wangi telah mengesan sebuah kereta Perodua Bezza di bulatan Hishammuddin, berhampiran Bank Negara, di sini yang dipandu dalam keadaan mencurigakan.
MPV tersebut segera mengejar kereta berkenaan sebelum pemandunya memberhentikan kereta di tepi jalan berhampiran Bangunan Majlis Perubatan Malaysia, Jalan Tugu, di sini.
Ketua Polis Kuala Lumpur, Datuk Azmi Abu Kassim berkata, empat penumpang termasuk seorang wanita kemudian melarikan diri ke arah landasan Keretapi Tanah Melayu (KTM) di Jalan Tugu. – KOSMO! ONLINE


Pemandu treler maut terbabas
Oleh ASLIZA MUSA

29 Ogos 2022, 7:51 pm
TANJUNG MALIM – Seorang lelaki maut selepas treler muatan cip elektronik yang dipandunya hilang kawalan sebelum terbabas di Kilometer 390, Lebuh Raya Utara-Selatan arah utara di sini hari ini.
Kejadian itu sekitar pukul 2.50 petang itu mengorbankan mangsa, L. Pakiyasamy, 47, yang maut di tempat kejadian akibat kecederaan parah.
Ketua Polis Daerah Muallim, Superintendan Mohd. Hasni Mohd. Nasir berkata, kemalangan berlaku ketika treler dipandu mangsa dalam perjalanan dari arah Kuala Lumpur ke Ipoh.
Katanya, apabila sampai di lokasi kejadian, kenderaan berat berkenaan hilang kawalan ketika cuba mengelak sebuah kereta yang terbabas sendiri di bahu kiri jalan.
“Treler dipandu mangsa terbabas di sebelah kiri jalan dan masuk ke tebing. Akibat kemalangan itu, mangsa cedera parah dan meninggal dunia di lokasi kejadian.
“Mayat mangsa dihantar ke Hospital Slim River untuk bedah siasat. Siasatan lanjut dijalankan mengikut Seksyen 41(1) Akta Pengangkutan Jalan 1987,” katanya. – KOSMO! ONLINE


Mayat pemandu grab dengan kaki terikat dalam but kereta
29 Ogos 2022, 7:58 pm
KUALA LUMPUR – Seorang lelaki dipercayai pemandu grab dijumpai mati dengan kaki diikat dengan kain serta cedera pada bahagian muka dan telinga di dalam but kereta di Jalan Tugu, di sini hari ini.
Dalam kejadian kira-kira pukul 6.30 pagi, dua anggota Unit Kereta Peronda Polis (MPV) dari Ibu Pejabat Polis (IPD) Dang Wangi telah mengesan sebuah kereta Perodua Bezza di bulatan Hishammuddin, berhampiran Bank Negara, di sini yang dipandu dalam keadaan mencurigakan.
MPV tersebut segera mengejar kereta berkenaan sebelum pemandunya memberhentikan kereta di tepi jalan berhampiran Bangunan Majlis Perubatan Malaysia, Jalan Tugu, di sini.
Ketua Polis Kuala Lumpur, Datuk Azmi Abu Kassim berkata, empat penumpang termasuk seorang wanita kemudian melarikan diri ke arah landasan Keretapi Tanah Melayu (KTM) di Jalan Tugu.
“Hasil pemeriksaan pihak polis dalam kereta itu menemui mayat seorang lelaki dengan kakinya diikat dengan kain manakala muka dan telinganya berdarah.
“Mangsa merupakan seorang lelaki tempatan dipercayai berusia dalam lingkungan 50-an,” ujarnya ketika dihubungi hari ini.

Menurutnya, hasil siasatan awal mendapati kereta berkenaan disyaki digunakan khidmat e-hailing Grab Car dan didaftarkan atas nama seorang lelaki yang beralamat di Bandar Putra Permai, Seri Kembangan, Selangor.
Jelas beliau, susulan kejadian itu, pihak polis memberkas tujuh individu warga asing sekitar pukul 4.30 petang hari ini.
“Empat daripada mereka berkemungkinan positif terbabit dalam kes penemuan mayat mangsa,” ujarnya.
Katanya, kes disiasat mengikut Seksyen 302 Kanun Keseksaan atas kesalahan bunuh. – KOSMO! ONLINE


Isteri mengamuk pukul suami, penyanyi dangdut berjoget atas pentas
Oleh KOSMO!

29 Ogos 2022, 8:30 pm
JAKARTA – Sebuah klip video tular di media sosial Indonesia memaparkan seorang wanita memukul suaminya dan seorang penyanyi dangdut yang sedang berjoget di atas pentas, lapor laman berita Suara.com.
Video itu dimuat naik dalam akaun Instagram @terangmedia.
Rakaman memaparkan suasana majlis yang diadakan di sebuah kampung dengan penyanyi dangdut itu dipanggil untuk memeriahkan suasana.
Penyanyi itu kelihatan menyanyi sambil diiringi dua lelaki di atas pentas.
Ramai penduduk kampung menyaksikan persembahan itu termasuk sebilangan kanak-kanak yang duduk di barisan hadapan.
Kelihatan seorang wanita yang marah naik ke pentas lalu memukul suaminya. Nyanyian itu terpaksa dihentikan kerana kekecohan yang timbul.

Si isteri sempat memukul penyanyi tersebut sebelum turun dan meninggalkan majlis itu.
Video berkenaan mendapat perhatian netizen di ruangan komen.
“Seharusnya suami makcik dimarah dan bukan penyanyi. Dia tidak bersalah,” kata seorang netizen.
“Pukul suami kamu yang tak sedar diri. Kalau ada penyanyi seksi jangan biarkan kanak-kanak menontonnya,” komen netizen lain. – Agensi


UMNO Johor Bahru tolak tuduhan ugut bunuh, bakar pejabat PKR
Oleh KHAIRUL MOHD. ALI

29 Ogos 2022, 6:48 pm
JOHOR BAHRU – UMNO menolak dakwaan dan tuduhan bahawa insiden ugutan dan kebakaran melibatkan pejabat Ahli Parlimen Johor Bahru, Akmal Nasrullah Mohd. Nasir dikaitkan dengan parti berkenaan dan penyokongnya.
Ketua Penerangan UMNO Bahagian Johor Bahru, Saipuddin Yusoff memberitahu, pihaknya memandang serius dakwaan berkenaan yang dilihat tidak berasas sama sekali.
Menurut beliau, tindakan politik mengugut bagi menyelesaikan sesuatu masalah adalah diluar budaya dan amalan ahli-ahli UMNO.
“UMNO Johor Bahru amat memandang serius dakwaan kejadian kebakaran yang berlaku dipejabat Ahli Parlimen Johor Bahru dengan ugutan bunuh kononnya datang daripada penyokong UMNO dan penyokong Datuk Seri Najib Razak.
“Tradisi ahli UMNO dan warga Johor kebiasaannya menterjemahkan ketidakpuasan hati melalui peti undi sepertimana yang berlaku pada Pilihan Raya Negeri (PRN) Johor yang lalu.
“Diharap jangan sesekali ada mana-mana pihak mencari publisiti murahan dengan mengaitkan insiden tersebut dengan menuding jari kepada ahli UMNO Johor Bahru sebelum lengkapnya siasatan pihak polis,” katanya dalam satu kenyataan, di sini hari ini.

Semalam, Akmal membuat laporan polis bahawa dirinya menerima ugutan bunuh beberapa hari sebelumnya Pusat Khidmat Ahli Parlimen Johor Bahru bertempat di Jalan Idaman 3, Taman Larkin, di sini dibakar, semalam.
Dakwa Akmal, individu yang memaki dan mengugutnya melalui satu akaun media sosial tidak dikenali mengaku sebagai seorang penyokong UMNO dan juga bekas Perdana Menteri, Datuk Seri Najib Razak.
Sementara itu, Saipuddin turut menegaskan bahawa budaya samseng jalanan, peras ugut, reformasi dan merosakkan harta benda awam bukanlah budaya yang lahir dari DNA UMNO sama sekali.
“Kami akan terus fokus dalam mendekati masyarakat dan menyelesaikan isu-isu rakyat yang sememangnya menjadi agenda nombor satu kerajaan Barisan Nasional (BN) setelah mendapat mandat rakyat bagi membentuk kerajaan pada PRN lalu,” jelasnya.-KOSMO! ONLINE


Rakyat Indonesia buang 16.3 juta tan makanan setahun
Oleh KOSMO!

29 Ogos 2022, 7:30 pm
JAKARTA – Rakyat Indonesia membazirkan makanan dengan jumlah yang membimbangkan, lapor laman berita Tribunnews semalam.
Pengarah Jabatan Makanan dan Gizi, Badan Makanan Nasional Republik Indonesia, Drs. Nyoto Suwignyo mendedahkan bahawa kira-kira 59.8 kilogram (kg) makanan per kapita dibazirkan setahun.
Berdasarkan butiran 59.8 kg per kapita itu, 28 kg sampah makanan adalah daripada isi rumah dan 31.8 kg lagi daripada bukan isi rumah.
Apabila didarabkan dengan penduduk Indonesia sebanyak 273 juta orang, jumlah sisa makanan yang dihasilkan oleh Indonesia setiap tahun mencecah 16.3 juta tan.
“Walaupun butir beras pun, akan tumbuh dalam jangka masa yang sangat lama (purata 3 hingga 4 bulan), jika dibazirkan begitu sahaja akan mengakibatkan pembaziran dalam pengurusan makanan,” kata Nyoto Suwignyo yang dipetik  laman web Universiti Gadjah Mada.
Berdasarkan jumlah sisa makanan itu, 2.7 kg adalah beras, 7.3 kg adalah sayuran, 5 kg adalah buah, tempe dan tauhu, 2.8 kg oncom manakala selebihnya adalah ikan, daging dan lain-lain.

Profesor UGM dari Fakulti Geografi, Dr. M. Baiquni mengajak orang ramai supaya mengambil berat tentang ancaman krisis makanan pada masa hadapan. Katanya, usaha memenuhi keperluan makanan mempunyai cabaran yang besar.
Pertama ialah pertumbuhan penduduk yang sangat pantas di mana dalam tempoh 250 tahun yang lalu, populasi dunia telah berkembang pesat daripada kurang 1 bilion kepada kira-kira 7.99 bilion.
Dalam usaha menghasilkan makanan, perubahan iklim boleh mengurangkan keupayaan alam untuk menghasilkan makanan. – Agensi


Thai kuatkuasa undang-undang benar jual produk ketum secara online
Oleh KOSMO!

29 Ogos 2022, 6:30 pm
BANGKOK – Undang-undang baharu mengenai penggunaan ketum iaitu sejenis tumbuhan popular dari Asia Tenggara berkuatkuasa secara rasmi di Thailand semalam, lapor laman berita Thaiger.
Daun ketum kebiasaannya digunakan sebagai perangsang ringan dan ubat tahan sakit.
Undang-undang baharu tersebut iaitu Akta Ketum 2022 membenarkan orang ramai menjual produk berasaskan ketum seperti makanan dan minuman termasuk secara online.
Sebelum ini, orang ramai boleh menjual pokok dan daun ketum sahaja. Kebenaran terkini itu diharap dapat membuka lebih kepada petani untuk menjual hasil tanaman ketum mereka.
“Dasar kerajaan adalah untuk menjadikan ketum sebagai tanaman ekonomi dan mendorong penggunaannya secara perubatan dalam mencipta peluang pendapatan kepada petani,” kata jurucakap kerajaan, Rachada Dhnadirek.
Undang-undang baharu itu dikeluarkan dengan beberapa sekatan yang melarang import dan eksport daun ketum tanpa kelulusan daripada Lembaga Kawalan Narkotik.

Mereka yang mengimport atau mengeksport ketum tanpa kebenaran berisiko dihukum penjara maksimum setahun dan/atau denda sehingga 100,000 baht (RM12,329).
Tindakan menjual ketum kepada golongan bawah usia 18 tahun serta wanita hamil dan menyusu adalah menyalahi undang-undang dengan pesalah berdepan denda sehingga 30,000 baht (RM3,698).
Orang ramai juga tidak akan dibenarkan menjual ketum di sekolah, asrama atau taman awam dengan pesalah berisiko dikenakan denda maksimum 50,000 baht (RM6,164).
Pengiklan juga menyalahi undang-undang sekiranya menggalakkan orang ramai menggunakan daun ketum atau daun yang dicampur dengan bahan psikotropik untuk tujuan rekreasi.
Hukuman untuk kesalahan tersebut boleh termasuk denda 30,000 baht (RM3,698) atau dua tahun penjara. – Agensi


Tukang cuci didakwa laku amang seksual terhadap pelajar lelaki
Oleh TENGKU DANISH BAHRI TENGKU YUSOFF

29 Ogos 2022, 6:29 pm
KUALA TERENGGANU – Seorang tukang cuci dihadapkan ke Mahkamah Sesyen di sini hari ini atas pertuduhan melakukan amang seksual fizikal terhadap seorang pelajar lelaki tingkatan tiga pada awal bulan ini.
Tertuduh yang berusia 32 tahun tersebut membuat pengakuan tidak bersalah sebaik pertuduhan dibacakan di hadapan Hakim Noriah Osman.
Berdasarkan pertuduhan, lelaki berkenaan didakwa melakukan perbuatan amang seksual itu terhadap mangsa yang berusia 15 tahun.
Perbuatan berkenaan didakwa dilakukan di dalam tandas sebuah masjid di daerah ini pada pukul 11.10 pagi, 8 Ogos lalu.
Dia didakwa di bawah Seksyen 14 (d) Akta Kesalahan Seksual Kanak-Kanak 2017 yang memperuntukkan hukuman penjara maksimum 20 tahun dan sebat jika sabit kesalahan.
Hakim Noriah membenarkan lelaki itu dibebaskan dengan wang jaminan
RM8,000 dan seorang penjamin serta menetapkan sebutan semula kes pada 28 September depan.

Pendakwaan dikendalikan Timbalan Pendakwa Raya, Intan Nor Hilwani Mat Rifin manakala tertuduh pula tidak diwakili peguam. – KOSMO! ONLINE


Tiada simpan dendam, kami dah bertemu – Adi Putra
Oleh SAIRUL ZAMRI MISRANI

29 Ogos 2022, 7:12 pm
KUALA LUMPUR – “Tidak pernah simpan dendam apatah lagi nak bawa perkara tersebut berpanjangan. Kami pun dah bertemu, bersua muka di Jakarta.”
Demikian respons spontan aktor terkenal Datuk Adi Putra ketika ditanya mengenai sifat profesionalnya walaupun sebelum ini tidak mendapat undangan daripada penerbit, Studio Kembara bagi tayangan gala filem Mat Kilau di Jakarta, Indonesia tempoh hari.
Kata Adi, baginya apa yang penting dalam hidup adalah komunikasi dua hala yang jelas dan tidak menyebabkan berlakunya sebarang masalah di kemudian hari.
“Apa yang saya boleh katakan, komunikasi ini penting dan perkara tersebut perlu ada dalam kehidupan seharian selain menjadi prinsip dalam hidup kita.
“Komunikasi ni senang cakap ibarat sebuah telefon bimbitlah. Kalau tiada signal (isyarat), maka tidak berlakulah komunikasi dua hala.
“Kalau ditanya apa yang saya rasa tempoh hari di Jakarta, jujur tiada apa yang tersirat. Saya tiada masalah, dan saya tidak tahulah yang di sebelah sana macam mana,” katanya.

Pada masa sama, Adi atau nama sebenarnya Mohamed Hadi Putra Halim berkata, dia dengan rela hati pergi ke sana bagi memenuhi undangan salah seorang pelakon Mat Kilau kelahiran sana, Yayan Ruhiyan dan pihak CBI selaku syarikat pengedar.
“Ya saya pergi memang gunakan duit sendiri dan segala kos perbelanjaan ditanggung sendiri sepanjang beberapa hari di sana bersama rakan pelakon, Johan As’ari.
“Alhamdulillah semuanya berjalan lancar dan semoga Mat Kilau diterima baik serta maju jaya di sana,” katanya.
Ditebak mengenai penyelesaian yang cuba diambil Adi untuk menyelesaikan isu dan salah faham yang berlaku, Adi berkata dia sentiasa bersifat terbuka untuk ke arah itu.
“Kalau yang jenis kenal saya, saya ni seorang yang forgive and forget (maaf dan melupakan). Itulah adalah prinsip yang saya pegang selama ini.
“Kita ni hidup ke depan dan jangan sesekali undur ke belakang. Bila hidup ke depan, kita jadi malas nak imbas semula apa yang berlaku,” katanya.
Tambah pelakon kelahiran Kota Singa itu, dia tiada masalah untuk menjalinkan kerjasama dengan mereka lagi andai naskhah yang ditawarkan kelak berkualiti dan sesuai dengannya.
“Untuk bekerjasama, saya akan pertimbangkan. Mereka pun tahu saya bagaimana dan jenis yang sangat selektif bagi sesebuah naskhah,” katanya ketika ditemui pda sidang akhbar majlis pelancaran minyak aroma terapi Amrani keluaran syarikat Gramps Asia di sini sebentar tadi.
Terdahulu, Adi teguh dengan prinsipnya enggan hadir ke tayangan gala filem epik, Mat Kilau: Kebangkitan Pahlawan di Jakarta, Indonesia.
Tegas Adi, keputusan untuk tidak sama-sama menyertai tayangan gala yang dijadualkan berlangsung pada Jumaat lepas ekoran masalah komunikasi yang tercetus dengan penerbit filem berkenaan, Studio Kembara sebelum ini.
Adi yang melakonkan watak utama sebagai Mat Kilau turut memuat naik hantaran dalam Instagramnya seperti menyindir pihak produksi filem yang sukar dihubungi.
Menerusi hantaran tersebut, Adi menyuarakan hasratnya untuk menghadiahkan telefon bimbit kepada pihak Studio Kembara selepas didakwa susah untuk dihubungi.
Bagaimanapun, penerbit filem Mat Kilau: Kebangkitan Pahlawan, Abdul Rahman Mt Dali menafikan berlaku salah faham antara pihaknya dengan Adi Putra hingga aktor itu memuat naik hantaran berbaur sinikal dalam media sosialnya.
Hantaran terbaharu Adi yang berkongsi foto dia bersama Johan ketika hadir malam gala Mat Kilau di Jakarta minggu lalu bagaikan satu kejutan dan menyifatkan kedatangannya adalah atas undangan CBI dan Perbadanan Kemajuan Filem Nasional (FINAS). – KOSMO! ONLINE


Parah dibelasah rakan asrama kerana mengadu rokok elektronik
Oleh NIK NUR IZZATUL HAZWANI NIK ADNAN

29 Ogos 2022, 7:21 pm
KEMAMAN – Seramai 11 pelajar sekolah berkenaan berusia 13 hingga 16 tahun telah ditahan kerana disyaki membelasah tiga rakan asrama di sebuah sekolah menengah harian berasrama di daerah ini pada minggu lalu.
Kejadian buli yang berlaku pada Selasa lalu itu dipercayai pelajar-pelajar terbabit dikatakan tidak berpuas hati setelah tembelang sebahagian mereka memiliki rokok elektronik di asrama sekolah diadukan oleh ketiga-tiga mangsa.
Ketua Polis Daerah Kemaman Superintendan Hanyan Ramlan berkata, seorang mangsa berusia 14 tahun cedera parah sehingga gegendang telinga kanannya dikhuatiri pecah akibat dibelasah kumpulan pelajar terbabit.
“Dua lagi mangsa masing-masing berusia 13 dan 15 tahun pula lebam pada beberapa bahagian anggota badan.
“Mereka dirawat sebagai pesakit luar di Hospital Kemaman di sini sebelum membuat laporan polis berhubung kes buli itu secara berasingan di Balai Polis Chukai di sini pada kelmarin,” katanya ketika dihubungi Kosmo! di sini hari ini.
Hanyan berkata, kesemua 11 suspek berusia 13 hingga 16 tahun telah ditahan reman sehingga Khamis ini bagi membantu siasatan.

Tambah beliau, kes disiasat mengikut Seksyen 147 Kanun Keseksaan kerana merusuh dan Seksyen 325 kanun sama kerana mendatangkan kecederaan parah.
“Saya menasihatkan pengurusan sekolah agar memandang serius isu buli dalam kalangan pelajar bagi mengelak sebarang kejadian tidak diingini,” katanya. – KOSMO! ONLINE


Polis rakam keterangan 10 saksi kes kematian Shaiful Azri
Oleh ASLIZA MUSA

29 Ogos 2022, 7:14 pm
KAMPAR – Polis telah merakam percakapan 10 individu bagi membantu siasatan berkaitan kematian seorang lelaki yang disyaki terdapat unsur jenayah.
Ketua Polis Daerah Kampar, Superintenden Mohamad Nazri Daud berkata, kesemua individu adalah saksi utama yang berada di tempat kejadian berlaku memberi keterangan mengikut Seksyen 112 Kanun Prosedur Jenayah.
Katanya, berdasarkan keterangan yang ada, siasatan telah mengenal pasti punca yang membawa kepada kematian mangsa.
“Satu laporan diterima pada Mei lalu membabitkan kes kemalangan maut melibatkan seorang lelaki di mana kes disiasat mengikut Seksyen 41(1) Akta Pengangkutan Jalan 1987.
“Pada bulan sama, satu laporan polis juga dibuat oleh ahli keluarga mangsa kerana tidak berpuas hati dengan tindakan anggota polis dan kematian lelaki itu yang disyaki ada unsur jenayah.
“Kita turut menerima satu lagi laporan pada Sabtu lalu oleh keluarga mangsa yang menuntut satu siasatan terperinci dijalankan terhadap punca kematian mangsa,” katanya dalam kenyataannya di sini hari ini.

Menurut beliau, siasatan lanjut sedang dijalankan bagi mengenal pasti saksi lain bagi membantu siasatan.
Katanya, siasatan juga telah dijalankan oleh Jabatan Integriti dan Pematuhan Standard (JIPS) Perak bagi mengesan jika wujud sebarang salah laku semasa menjalankan tugas. – KOSMO! ONLINE


Janda rugi RM56,000 tergoda tawaran RM1 juta
Oleh MUHAMMAD ZIKRI

29 Ogos 2022, 7:03 pm
PONTIAN – Seorang warga emas tidak mampu berkata apa-apa setelah menyerahkan wang simpanannya RM56,000 kepada seorang wanita yang menyamar sebagai wakil syarikat penghantar barangan sejak Julai lalu.
Mangsa yang berusia 76 berstatus janda bertindak melakukan transaksi kepada akaun suspek bagi mendapatkan ‘barangan’ yang dikirimkan dalam bentuk wang yang RM1 juta.
Ketua Polis Daerah Pontian, Superintenda Mohammad Shofee Tayib berkata, mangsa yang juga ibu tunggal itu menerima panggilan daripada suspek pada pertengahan Julai lalu.
Katanya, mangsa telah diminta oleh suspek supaya membuat bayaran bagi membolehkannya menuntut wang tunai tersebut yang akan diserahkan sebaik sahaja bayaran penuh diperoleh.
“Percaya dengan kata-kata suspek, mangsa telah membuat beberapa kali bayaran yang kononnya bagi kos penghantaran, cukai kastam dan denda oleh kerajaan.
“Transaksi pertama dibuat oleh mangsa pada 18 Julai dan diikuti beberapa pindahan wang yang lain,” katanya dalam satu kenyataan di sini hari ini.

Mohammad Shofee berkata, pembayaran terakhir kepada suspek telah dibuat oleh mangsa pada awal bulan ini dengan suspek berjanji untuk menghantar wang tunai itu ke rumah selepas mangsa selesai membuat bayaran.
Walau bagaimanapun, wang RM1 juta yang dijanjikan tidak diberikan dan mangsa menyedari dirinya telah ditipu, seterusnya membuat laporan polis pada 28 Ogos 2022.
Ujarnya, kes tersebut disiasat di bawah Seksyen 420 Kanun Keseksaan yang memperuntukkan hukuman penjara sehingga 10 tahun, sebatan dan denda, jika sabit kesalahan. – KOSMO! ONLINE


Nooryana rindu beli makanan untuk Najib
Oleh KOSMO!

29 Ogos 2022, 7:30 pm
PETALING JAYA – “Sebagai anak perempuan, saya sangat rindu membeli dan memberi makanan kepadanya.”
Demikian luahan perasaan rindu Nooryana Najwa kepada bapanya, Datuk Seri Najib Tun Razak.
Menerusi perkongsian di Instagram, Nooryana menceritakan, pada hari ini dia pergi membeli barangan keperluan untuk rumah, namun tidak dapat melakukannya sendiri berikutan rasa bersalah.
“Selalu teringat ‘bossku’ (Najib) di penjara makan apa? Malah saya tidak mampu untuk membuat pesanan Starbucks hari ini disebabkan Yana tahu bossku mesti rindu ‘caramel macchiato’.
“Kalau sesiapa yang kenal bossku, kamu semua tahu yang beliau seorang penggemar makanan,” katanya menerusi perkongsian tersebut.
Sementara itu, Nooryana berharap agar dia dapat menikmati saat-saat indah itu kembali bersama bapanya.

“Saya berdoa satu hari nanti, saya dapat menikmati pengalaman itu kembali,” katanya. – KOSMO! ONLINE


UKKM dibuka dengan 500 penuntut bulan depan
Oleh ISKANDAR SHAH MOHAMED

29 Ogos 2022, 6:55 pm
SABAK BERNAM – Universiti Keusahawanan Koperasi Malaysia (UKKM) akan beroperasi secara rasmi menerusi pengambilan seramai 500 penuntut bermula bulan depan.
Kesemua mereka akan ditempatkan sementara di Institut Koperasi Malaysia (IKMa), Petaling Jaya sebelum kampus utama dibuka di Cyberjaya kelak.
Menteri Pembangunan Usahawan dan Koperasi, Tan Sri Noh Omar berkata, penuntut itu terdiri daripada lepasan Sijil Pelajaran Malaysia (SPM) dalam pelbagai jurusan disediakan universiti baharu berkenaan.
Kata beliau, setakat ini UKKM masih menunggu kelulusan akreditasi daripada Agensi Kelayakan Malaysia (MQA).
“Buat masa ini, kita hanya akan mengambil 500 penuntut bagi peringkat diploma dan ijazah dalam pelbagai jurusan terutama keusahawanan.
“Mereka terlebih dulu akan ditempatkan di kampus sementara di IKMa sebelum dipindahkan ke kampus induk kelak,” katanya selepas merasmikan Karnival Usahawan, Koperasi dan Pendidikan Parlimen Sabak Bernam 2022 di Dataran Usahawan di sini, hari ini.

Karnival anjuran Yayasan Prihatin Nasional (Prihatin) selama dua hari itu disertai 20 institusi pengajian tinggi (IPT) awam dan swasta selain usahawan tempatan.
Jelas Noh, UKKM turut menawarkan pengajian sehingga peringkat ijazah doktor falsafah (PhD).
“Ia antaranya dibuka kepada penuntut IKMa sedia ada yang mahu melanjutkan pengajian di peringkat berkenaan nanti.
“Selain itu, universiti berkenaan memberi peluang kepada mereka yang sudah mempunyai diploma keusahawanan untuk meneruskannya di peringkat lebih tinggi,” ujarnya.
Tambah beliau, penubuhan universi pertama di bawah seliaan Kementerian Pembangunan Usahawan dan Koperasi (KUSKOP) itu dianggap antara usaha jitu kerajaan dalam membantu pembangunan usahawan terutama belia. – KOSMO!ONLINE


Dua pendayung bertaraf dunia serikan POPIC 2022
Oleh MUHAMMAD ZUHAILY BADLISHAH

29 Ogos 2022, 5:38 pm
PETALING JAYA – Acara sukan kanu antarabangsa, Pahang Ocean Paddle International Challenge 2022 (POPIC 2022) dari 7 hingga 11 September bakal menjanjikan perlumbaan yang cukup hebat apabila berjaya menarik penyertaan dua pendayung bertaraf dunia dari New Zealand dan Australia.
Pendayung wanita dari New Zealand, Danielle McKenzie pernah menggegarkan arena perlumbaan kanu laut apabila menjuarai Kejohanan Dunia Kanu Laut 2019 di Perancis.
Bagi kategori lelaki antarabagsa, pendayung dari Australia, McKenzie Hynard pula sudah membayangkan gelaran POPIC 2022 bakal menjadi miliknya.
Hynard mempunyai resume menarik sebagai bekas naib juara dunia bawah 23 tahun (B23) pada 2017 selain meraih tempat ke-8 kategori elit pada 2019.
MCKENZIE
Selain mereka berdua, penganjur juga telah mengesahkan penyertaan pendayung-pendayung hebat dari Afrika Selatan, Jepun, Singapura dan Thailand termasuk tuan rumah Malaysia bagi kategori antarabangsa.
Pengesahan penyertaan itu dibuat oleh Ketua Pegawai Eksekutif Stagemaker Sdn. Bhd., Emir Abdul Jalal, yang merupakan penganjur kejohanan tersebut.

“Kehadiran bekas juara dunia 2019, McKenzie dan naib juara dunia B23 2017 (Hynard) jelas bakal memberikan impak cukup besar kepada penganjuran POPIC 2022.
“Semoga dengan penyertaan mereka bakal menarik minat lebih ramai lagi pendayung hebat dari luar negara selepas ini. Bagi acara yang baru diperkenalkan, ini merupakan permulaan yang cukup baik,” katanya.
Bagi memastikan kejohanan berjalan lancar, penganjur juga melantik bekas juara dunia 12 kali kanu laut, Oscar Chalupsky dari Afrika Selatan sebagai pengarah perlumbaan.
Oscar yang kini berpengkalan di Portugal, merupakan ikon perlumbaan kanu dunia selain berkhidmat sebagai jurulatih kepada ramai pendayung hebat di sekitar Eropah.
Beliau akan dibantu jawatankuasa teknikal yang diurus sepenuhnya Persatuan Sukan Kanu Pahang diketuai oleh presiden persatuan itu, Mohd. Nazir Mohd. Sakari.
Sebagai rekod, POPIC 2022 akan berlangsung di Pantai Hiburan, Rompin (7 September); Pantai Lagenda, Pekan (8 September); Pantai Balok, Kuantan (9 September); Pantai Cherating, Kuantan (10 September) dan berkahir di Pantai Teluk Chempedak, Kuantan pada 11 September. – KOSMO! ONLINE


Lelaki ditahan sebab ramas punggung wanita
29 Ogos 2022, 5:26 pm
PETALING JAYA – Tindakan seorang lelaki warga asing mencabul seorang wanita dengan cara meramas punggung membawa padah apabila diberkas polis berdekatan pondok pengawal sebuah kondominium di kawasan Kota Damansara, di sini semalam.
Ketua Polis Daerah Petaling Jaya, Asisten Komisioner Mohamad Fakhrudin Abdul Hamid berkata, pihak polis menerima laporan berhubung kejadian
daripada seorang wanita tempatan berumur lewat 30-an pada pukul 1 pagi semalam.
“Mangsa mendakwa kejadian berlaku sekitar pukul 9.30 malam kelmarin di tepi jalan kawasan sebuah kondomininium di Kota Damansara.
“Semasa kejadian, mangsa sedang berjalan kaki hendak menaiki kenderaan rakannya yang menunggu di tepi jalan dan secara tiba-tiba merasa punggungnya dipegang dan diramas.
“Mangsa telah menoleh dan nampak suspek disyaki seorang lelaki warga asing berada di sebelahnya. Mangsa telah menjerit menyebabkan suspek melarikan diri dari tempat kejadian,” ujarnya dalam kenyataan hari ini.
Menurutnya, bertindak atas maklumat, sepasukan polis menjalankan siasatan dan berjaya menahan suspek warga asing berusia awal 30-an berdekatan pondok pengawal sebuah kondominium di kawasan Kota Damansara.

Jelas beliau, pihak polis akan memohon perintah reman daripada majistret bagi membolehkan siasatan lanjut dijalankan.
Katanya, kes disiasat dibawah Seksyen 354 Kanun Keseksaan kerana mencabul kehormatan. – KOSMO! ONLINE


Zara Zya tenang ‘dijodohkan’ netizen
Oleh MOHAMMAD SHAHEMY AZMI

29 Ogos 2022, 5:25 pm
PETALING JAYA – Pelakon popular, Zara Zya berasakan faktor usia mungkin menjadi penyebab peminat cepat mengaitkannya dengan mana-mana lelaki.
Menurut pelakon berusia 36 tahun itu, keinginan peminat menantikan khabar bahagia daripadanya menyebabkan mudah timbul khabar hubungan istimewanya dengan mana-mana lelaki termasuk Shuib.
“Kami sebenarnya adalah rakan bisnes dan tak lebih dari itu. Namun apa yang dibuat (bergambar bersama) bukanlah satu gimik murahan semata-mata untuk promosi perniagaan.
“Bagi saya, Shuib seorang lelaki yang baik dan sering memberi sokongan kepada artis lain.
“Dia baik dan kami juga pernah sekali bekerjasama sebelum ini tetapi itu dulu dan sudah lama perkara itu berlaku,” katanya yang ditemui pada pelancaran Bubble Bee by Zara Zya, kelmarin.
Pemilik nama sebenar, Zainurul Razia Mohd Zainuddin berkata, sebarang perkongsian, terutama gambar-gambar mesra bersama Shuib sebelum ini sebenarnya dibuat bagi memenuhi keinginan peminat.
“Saya muat naik gambar bersiap cantik-cantik tapi hanya mendapat beberapa sahaja tanda suka sedangkan ada berjuta pengikut di Instagram.

“Reaksi bagaimanapun berbeza jika kita memuat naik gambar atau video yang mempunyai cerita. Mereka akan tonton dan memberi komen kerana kalau tidak mereka tak akan tengok,” katanya.
Selepas ‘dijodohkan’ netizen dengan beberapa orang lelaki sebelum ini, Zara berkata dia tidak kisah atau ambil pusing dengan perangai peminatnya yang ingin tahu tentang identity lelaki yang bakal menjadi pasangan hidupnya (suami).
“Saya tidak kisah pun kerana mereka (netizen) ini mengikut musim (menjodoh-jodohkan). Dengan sesiapa sahaja saya rapat (kenalan lelaki), mereka (netizen) akan kata saya ada hubungan istimewa dengannya.
“Mungkin sebab faktor usia saya yang masih belum berkahwin. Rakan-rakan artis seusia saya juga ramai yang sudah berkahwin.
“Bahkan ada peminat saling berlawanan antara satu sama lain untuk menentukan siapa pasangan terbaik saya,” kata Zara. – KOSMO! ONLINE


Najib berpeluang jumpa peguam, keluarga di Penjara Kajang
Oleh KOSMO!

29 Ogos 2022, 5:51 pm
PETALING JAYA – Bekas Perdana Menteri, Datuk Seri Najib Tun Razak memaklumkan beliau kini berpeluang berjumpa dengan peguam serta ahli keluarganya mengikut masa yang dibenarkan oleh pihak Penjara Kajang.
Najib menerusi hantaran di Facebooknya sebentar tadi berkongsi keadaan dirinya yang sihat dan masih menyesuaikan diri dengan ujian dilaluinya itu.
“Assalamualaikum. Salam kepada semua. Gina (Nooryana Najwa) beritahu saya ramai yang bertanya tentang khabar dan keadaan saya.
“Buat masa ini saya dalam keadaan sihat, baik, tenang. Alhamdulillah,” katanya.
Jelasnya, peluang berjumpa dengan peguam dan keluarga tercinta lebih memfokuskan terhadap perbincangan isu-isu semasa sambil berbincang mengenai urusan mahkamah.
“Saya juga banyak menggunakan masa saya untuk catit pendapat saya dan serahkan kepada peguam atau keluarga saya untuk dikongsikan dengan semua.

“Mungkin akan ada kelewatan sedikit tetapi apa dayanya. Inilah sahaja yang saya dapat buat,” tulisnya pada hantaran terbaharu hari ini. – KOSMO! ONLINE


JPJ kesan iklan lesen terbang di Facebook
Oleh MOHD. HUSNI MOHD. NOOR

29 Ogos 2022, 6:10 pm
PUTRAJAYA – Jabatan Pengangkutan Jalan (JPJ) mengesan satu lagi iklan lesen terbang yang dipromosikan menerusi laman sosial Facebook sejak beberapa hari lalu.
JPJ menerusi hantaran di Facebook berkata, iklan berkenaan dimuat-naik pemilik akaun Facebook dikenali Farizal Bakri di pelbagai ‘group’ Facebook.
Menurutnya, pemilik akaun berkenaan menawarkan promosi lesen kereta jenis D dengan harga RM599 serta lesen B2 dan D dengan harga RM800 terhad kepada 20 individu terawal sahaja.
“Kami ingin memaklumkan bahawa iklan tersebut adalah palsu.
“Lebih berani, pemilik akaun Facebook itu turut meletakkan nombor telefon bimbit iaitu 0122810286 bagi memancing orang awam supaya tertipu,” katanya.
Katanya, JPJ memandang serius terhadap sindiket lesen terbang itu dan siasatan lanjut akan dilakukan termasuk membuat laporan kepada pihak polis serta Suruhanjaya Komunikasi & Multimedia Malaysia (SKMM).

“Susulan itu, JPJ menasihatkan orang ramai agar tidak mudah percaya dan menghubungi pejabat JPJ yang berdekatan bagi mendapatkan maklumat yang lebih tepat dan sahih,” tegasnya. – KOSMO! ONLINE


Peminat ‘tergugat’ Bi Rain tayang badan atas pentas
29 Ogos 2022, 5:23 pm
PETALING JAYA – Kehadiran bintang K-pop ternama, Bi Rain ke Malaysia pada malam Sabtu lalu sempena penganjuran Konsert Betadia Night anjuran syarikat insurans digital, Betadia Malaysia mencetuskan sensasi dalam media sosial.
Penyanyi itu tampil sebagai artis jemputan istimewa dalam penganjuran konsert percuma tersebut di samping dua lagi artis Cina tempatan, Andrew Tan dan Jess Lee.
Rain merupakan artis pertama membuka tirai persembahan yang diadakan di Axiata Arena, Bukit Jalil dengan menyampaikan lima buah lagu popularnya iaitu Hip Song, Gang, How To Avoid The Sun, La Song dan Rainism.
Biarpun konsert berkenaan bukanlah persembahan mega solo Rain tetapi kemunculan penyanyi itu pada minit awal meninggalkan impak paling mengujakan penonton.
Lebih membuatkan peminat teruja apabila penyanyi yang juga pelakon itu bertindak berani membuka butang baju sut yang dipakainya ketika berada di atas pentas.
Tindakannya itu sekali gus mengundang rasa tak keruan peminat yang tidak dapat menahan perasaan teruja kerana melihat penyanyi itu menayang tubuh badan kekar miliknya.

Susulan persembahan ‘panas’ penyanyi itu, peminat mula membanjiri media sosial khususnya TikTok dengan memuat naik video persembahannya termasuk adegan dia membuka butang baju.
Rata-ratanya gembira dengan kedatangan Rain atau nama sebenarnya Jung Ji-hoon ke Malaysia selepas lima tahun selain memuji kekacakan penyanyi itu yang tidak dimamah usia.
Meskipun hanya menyampaikan lima buah lagu, tetapi suami kepada aktres terkenal Korea Selatan, Kim Tae-hee itu tetap menghiburkan peminatnya dengan layanan maksima.
Dia juga sempat turun pentas dan mendekati barisan penonton yang menduduki kerusi paling hadapan di dalam stadium tertutup berkenaan.
Konsert Betadia Night merupakan persembahan percuma yang dianjurkan Betadia Malaysia dengan memberi peluang kepada peminat menyertai peraduan bagi mendapatkan tiket dalam talian.
Kali terakhir Rain datang ke negara ini sekitar 2017 menerusi penganjuran Konsert K-Pop Music Wave 2017 di Pulau Pinang. – KOSMO! ONLINE


Mamat janji ‘bersih’, umur pun sudah 40-an
Oleh HARYATI KARIM

29 Ogos 2022, 6:01 pm
PETALING JAYA – Enggan pisang berbuah dua kali, vokalis popular, Mamat yang selama ini sering terpalit dengan isu penyalahgunaan dadah berjanji untuk ‘bersih’ daripada sebarang kontroversi dan memberi sepenuh komitmen demi Konsert Resolusi Exists, 18 November depan.
Menurut Mamat atau nama sebenarnya Mohd. Ali Kamarudin, 44, faktor peningkatan usia antara penyebab azamnya mahu berubah menjalani kehidupan yang lebih baik.
“Bila rakan-rakan Exists yang panggil saya semula sudah tentu saya berbesar hati kerana inilah peluang terbaik untuk saya buat kemunculan semula dalam industri.
“Usia pun sudah 40-an, sekarang memang saya akan beri komitmen sepenuhnya terhadap kerja-kerja saya,” ujar Mamat.
Dalam pada itu, Mamat mengakui, kini masih dalam pemantauan pihak Agensi Antidadah Kebangsaan (AADK), namun kerana progres yang baik, dia bebas untuk melalukan kerja seni.
“Saya masih dalam pemantauan dan mengikuti program anjuran AADK. Pemantau tidak begitu ketat, selepas melihat progres yang baik. Lagi pun saya orang yang dikenali, mereka juga tahu tempat tinggal saya dan saya tidak menghilangkan diri begitu sahaja

“Cuma saya tidak boleh bergerak bebas seperti biasa. Alhamdulillah kehidupan saya kini lebih baik dan lebih terurus,” ujar Mamat.
Terdahulu, Mamat pernah mencetuskan kontroversi apabila ditahan polis di Taman Perling, Johor, atas kesalahan memiliki dadah jenis syabu ketika menunggang motosikal bersama rakannya beberapa minggu sebelum Konsert Exists Reunion pada 2019.
Menyentuh tentang Konsert Resolusi Exists yang akan berlangsung di Zepp Kuala Lumpur, Mamat meluahkan keterujaaannya untuk kembali bertemu peminat.
“Saya akan menyanyi berbelas lagu juga. Kesihatan saya berada di tahap terbaik. Sebagai persediaan untuk bertemu peminat, saya lebih banyak berlatih depan cermin.
“Selain itu, diharap kemunculan dua penyanyi baharu dalam konsert ini akan memberi lebih warna pada konsert Exists,” tutur Mamat yang ditemui pada sidang media Konsert Resolusi Exists di Bukit Kiara Equestrian & Country Resort di sini.
Konsert Resolusi Exists akan menampilkan Mamat berkongsi pentas bersama dua penyanyi baharu Pasha dan Eiz. Tiket konsert yang dijual pada harga serendah RM 190 sehingga RM800 telah mula dijual pada hari ini bermula pukul 3 petang.
Tiket boleh didapati menerusi laman web, www.ticket2u.com.my. – KOSMO! ONLINE


4 negeri hujan sepanjang Hari Merdeka
Oleh AZMI NORDIN

29 Ogos 2022, 6:04 pm
PETALING JAYA – Jabatan Meteorologi Malaysia (MetMalaysia) mengeluarkan ramalan laporan cuaca sempena sambutan Hari Kebangsaan sebagai persediaan orang awam merancang perjalanan pada hari tersebut.
MetMalaysia dalam kenyataan berkata, hujan sepanjang hari dijangka berlaku di Selangor, Johor, Sabah, dan Sarawak pada Hari Kebangsaan, 31 Ogos ini.
“Bagi sebelah pagi, hujan beberapa kawasan diramalkan berlaku di Selangor, Negeri Sembilan, Melaka, Johor, Sarawak (Bahagian Sarikei, Mukah, Bintulu, Miri & Limbang), Sabah dan WP Labuan.
“Bagi sebelah petang pula, hujan di beberapa tempat di Perlis, Kedah, Pulau Pinang Perak, Selangor, Kuala Lumpur dan Putrajaya diikuti Negeri Sembilan, Melaka, Johor, Kelantan, Terengganu, Pahang, Sarawak, Sabah dan Wilayah Persekutuan Labuan,” katanya.
Tambahnya, pada sebelah malam, cuaca buruk diramal melanda Perlis, Kedah, Perak, Selangor, Negeri Sembilan, Johor, Pahang, Sarawak (Bahagian Kapit, Miri & Limbang), Sabah dan WP Labuan.
“Tempat-tempat lain yang tidak dinyatakan mengikut waktu dikeluarkan dijangka alami cuaca baik dan cerah,” katanya. – KOSMO! ONLINE


Erling Haaland dijangka terus mengamuk
Oleh MUHAMMAD ZUHAILY BADLISHAH

29 Ogos 2022, 6:10 pm
KEHANGATAN saingan Liga Perdana Inggeris (EPL) semakin dirasai oleh setiap pengurus Fantasy Premier League (FPL) menjelang perlawanan minggu kelima awal pagi esok.
Para pengurus FPL perlu merencanakan percaturan terbaik tanpa menolak banyak mata minggu ini kerana setiap pasukan hanya mempunyai tempoh rehat singkat sebelum minggu keenam berlangsung Sabtu ini.
Justeru, Kosmo! berkongsi panduan buat para pengurus FPL dari segi pemilihan kesebelasan pemain yang mampu menghadiahkan ‘kegembiraan’ dengan meraih mata maksimum buat pasukan-pasukan pada saingan kali ini.
KAPTEN
ERLING HAALAND
ERLING Haaland dipilih sebagai kapten berdasarkan prestasi semasanya yang cemerlang selepas meledak hatrik pertamanya bersama City selain mengungguli carta penjaring terbanyak dengan enam gol setakat ini.
PENJAGA GOL

JOSE SA
JOSE SA dijangka tiada masalah untuk memastikan gawang Wolves tidak bolos apabila menentang Bournemouth yang hanya mampu menjaringkan dua gol daripada empat perlawanan setakat ini.
PERTAHANAN
TRENT ALEXANDER-ARNOLD
TRENT Alexander-Arnold dilihat sudah kembali menemui prestasi terbaiknya selepas menjaringkan satu gol cantik selain mencipta satu umpanan jaringan ketika membelasah Bournemouth 9-0 pada Sabtu lalu.
TENGAH
RAHEEM STERLING
RAHEEM Sterling berpotensi untuk meneruskan rentak cemerlangnya menentang Southampton awal pagi esok selepas membuka akaun jaringan buat Chelsea sejak berhijrah dari Manchester City awal musim ini.
PENYERANG
GABRIEL JESUS
GABRIEL Jesus terus menjadi sandaran utama Arsenal di bahagian depan untuk mengekalkan rekod kemenangan bersih 100 peratus apabila menanti kunjungan Aston Villa di Emirates. – KOSMO! ONLINE


PPZ-MAIWP, HABIB laksana Kempen Zakat Emas
Oleh SITI A'ISYAH SUKAIMI

29 Ogos 2022, 6:22 pm
AMPANG – Pusat Pungutan Zakat, Majlis Agama Islam Wilayah Persekutuan (PPZ-MAIWP) dengan kerjasama HABIB melaksanakan Kempen Zakat Emas dengan sasaran RM500,000 kutipan zakat emas daripada 1,000 pembayar bermula 1 sehingga 30 September ini.
Menerusi kempen bertemakan Permata Firdausi itu, HABIB merupakan syarikat barangan kemas pertama dipilih oleh PPZ-MAIWP melaksanakan kerjasama tersebut dalam meningkatkan kesedaran menunaikan zakat emas khusus kepada pelanggan mereka.
Ketua Pegawai Eksekutif PPZ-MAIWP, Abdul Hakim Amir Osman berkata, kempen ini menawarkan pelbagai hadiah istimewa berupa baucar tunai HABIB bernilai sehingga RM10,000 dan 10 syiling wafer emas edisi terhad HABIB kepada pembayar bertuah.
Menurutnya, malah sepanjang kempen berlangsung, PPZ-MAIWP turut mempromosikan barangan kemas jenama HABIB dalam kalangan pembayar zakat.
“Kempen Zakat Emas ini merupakan antara inisiatif kolaborasi perkongsian pintar antara PPZ-MAIWP dan HABIB, diilhamkan daripada trend peningkatan kesedaran dan kepekaan masyarakat untuk membeli, melabur dan menyimpan emas yang kini tidak hanya terhad kepada wanita, malah golongan lelaki.
“PPZ-MAIWP memilih HABIB sebagai rakan sinergi kerana yakin dengan jenama dan kredibilitinya sebagai salah satu syarikat barangan kemas di Malaysia,” katanya pada sidang akhbar pelancaran Kempen Zakat Emas di sini hari ini.

Dalam pada itu, beliau berkata, pelbagai program diadakan bersama HABIB antaranya bual bicara santai, khidmat nasihat kepada pelanggan berhubung taksiran dan bayaran zakat, pakej wakalah, agihan zakat selain promosi semasa barangan kemas HABIB.
Sementara itu, Pengurus Besar Kanan Jualan dan Pemasaran HABIB, Zaruddin Mahmud berkata, kempen itu julung kali diadakan oleh HABIB dan ia bukan bertujuan mempromosi jenama tersebut tetapi, memberi pengetahuan kepada pelanggan mengenai emas termasuk zakat emas.
Katanya, kerjasama antara dua organisasi ini diharap dapat mengubah persepsi pelanggan terhadap kewajipan membayar zakat emas iaitu pembayarannya bukan sesuatu yang rumit malah, proses tersebut mudah jika mempunyai pengetahuan lebih mendalam. – KOSMO! ONLINE


Budak 5 tahun maut Perodua Kancil jatuh gaung
Oleh FARAHWAHIDA AHMAD

30 Ogos 2022, 11:09 pm
SEGAMAT – Seorang kanak-kanak maut manakala empat yang lain selamat selepas kenderaan Perodua Kancil dinaiki mereka terbabas lalu menjunam ke dalam gaung sedalam tujuh meter di Jalan Buloh Kasap -Kuala Paya, di sini, petang tadi.
Dalam nahas kira-kira pukul 2.55 petang itu, mangsa, Riz Haikal Ereyentoo disahkan meninggal dunia di tempat kejadian selepas tersepit dalam yang terjunam sebelum terbalik.
Jurucakap Pusat Gerakan Operasi (PGO) Jabatan Bomba dan Penyelamat Malaysia (JBPM) Segamat berkata, sepasukan enam pegawai dan anggota bersama jentera dari Balai Balai Bomba dan Penyelamat (BBP) Bandar Segamat dikerahkan ke lokasi sebaik menerima maklumat pada pukul 3.06 petang.
“Setibanya di lokasi, kami dapati kemalangan membabitkan kenderaan jenis Perodua Kancil terbabas sendiri ke gaung sedalam tujuh meter.
“Terdapat lima mangsa terbabit dilaporkan. Seorang mangsa telah tersepit dari kenderaan dan disahkan meninggal dunia di lokasi kejadian oleh pasukan perubatan,” katanya dalam kenyataan hari ini.
Mangsa kanak-kanak lelaki maut tersepit di tempat duduk belakang kenderaan itu berjaya dikeluarkan oleh pasukan bomba.

“Seorang wanita berusia 39 tahun dipercayai pemandu kenderaan tersebut serta tiga kanak-kanak berusia enam tahun kemudiannya keluar sendiri dari kenderaan dan dihantar ke pusat perubatan berhampiran untuk rawatan lanjut,”katanya.
Mangsa yang meninggal dunia diserahkan kepada pihak polis untuk tindakan lanjut.
Operasi ditamatkan kira-kira pukul 5.29 petang.-KOSMO! ONLINE.


PM meriahkan sambutan Ambang Merdeka di Putrajaya
Oleh MOHD. HUSNI MOHD. NOOR

30 Ogos 2022, 11:54 pm
PUTRAJAYA – Perdana Menteri, Datuk Seri Ismail Sabri Yaakob bersama lebih 10,000 orang Keluarga Malaysia hadir memeriahkan acara sambutan Ambang Merdeka di Anjung Floria, Presint 4 di sini malam ini.
Selain Perdana Menteri, barisan jemaah menteri turut sama hadir untuk sama-sama memeriahkan sambutan tersebut selepas hampir dua tahun diadakan secara sederhana ekoran Covid-19.
Program bermula seawal pukul 9 malam itu turut diserikan dengan persembahan artis terkemuka negara termasuk Ella, Haqiem Rusli, Afiq Shazwan, Ameng Spring, Man Bai, Datuk Nash, Amir Masdi dan Ayu Damit.
Persembahan seni itu diiringi Kombo PrecintNotes Perbadanan Putrajaya (PPj) selain turut diiringi dengan persembahan tarian oleh Genius Seni Tari dan Kumpulan Tarian Rai’e.
Kemuncak sambutan pada malam ini bakal diakhiri dengan laungan merdeka sebanyak tujuh kali tepat pukul 12 tengah malam diikuti dengan persembahan bunga api dan nyanyian lagu Negaraku.
Sambutan Ambang Merdeka Putrajaya adalah anjuran PPj dengan sokongan Kementerian Wilayah Persekutuan (KWP) bersempena penganjuran Festival Bunga dan Taman Floria Diraja Putrajaya 2022. – KOSMO! ONLINE


Persaingan sengit cetus adrenalin tiga pemenang mingguan
Oleh KOSMO!

30 Ogos 2022, 10:19 pm
AMIRUL RIDHWAN ANUAR
Semangat Amirul melonjak tinggi jadi pemenang Liga Fantasi
PEMILIHAN Erling Haaland sebagai kapten pasukan merupakan satu tindakan tepat buat Amirul Ridhwan Anuar apabila menjadi antara lima pemenang mata tertinggi mingguan Liga Fantasi Kosmo! 2022/23 untuk saingan minggu keempat Liga Perdana Inggeris (EPL).
Biarpun tidak menggunakan sebarang chip tetapi kecemerlangan prestasi pemain-pemain pilihannya seperti Haaland dan Trent Alexander-Arnold sememangnya menjadi antara faktor utama kejayaannya kali ini.
Pekerja di sebuah syarikat media di Petaling Jaya, Selangor itu tidak dapat menyembunyikan kegembiraannya apabila menghamburkan pujian tinggi kepada penganjur peraduan Liga Fantasi Kosmo! 2022/23.
“Saya sudah sertai Liga Fantasi Kosmo! sejak tahun lepas lagi walaupun ketika itu secara percuma. Walaupun tahun ini berbayar tetapi saya merasakan ia sangat berbaloi dengan hadiah-hadiah yang ditawarkan.
“Memang saya sendiri tidak jangka mampu mengutip mata tinggi minggu ini. Ia secara tidak langsung menaikkan semangat saya untuk terus mencorakkan pasukan terbaik untuk minggu-minggu seterusnya,” katanya dari Shah Alam.

OMAR NOORRASHID
Percaturan luar biasa Omar beri tuah RM200
Tuah ayam nampak di kaki, tuah manusia tiada siapa yang tahu. Begitu lah perumpamaan tepat untuk menggambarkan betapa bertuahnya Pengurus Perlis FC, Omar Noorrashid yang muncul antara pemain Liga Fantasi Kosmo! Meraih mata tertinggi minggu ini.
Walaupun baru saja mendaftarkan diri pada aksi minggu keempat, percaturan Omar cukup luar biasa dan pemilihan pemain dilakukannya berjaya membuahkan hasil.
“Saya memang selalu beli Kosmo! dan segala-galanya bermula selepas saya terlihat iklan Liga Fantasi Kosmo! Jadi saya terus daftar dan pemilihan Erling Haaland sebagai kapten nyata membuahkan hasil.
“Saya ingatkan scammer (penipuan) tetapi rupa-rupanya ini rezeki saya kerana saya baru saja daftar dan menang. Antara pemain nama besar lain yang saya miliki adalah Gabriel Jesus, Virgil van Dijk dan Luiz Diaz.
“Kalau ikutkan, impian saya pastinya mahu rebut hadiah ke England tetapi mungkin kali ini nasib saya untuk menang mingguan dulu,” kata Omar penuh bersemangat.
IBRAHIM ABDULLAH
Tuah yang tidak disangka-sangka buat Ibrahim
MESKIPUN baru sahaja menyertai Liga Fantasi Kosmo! minggu lalu, namun ia sudah cukup untuk memastikan pasukan Ims menjadi salah satu pemenang bagi saingan minggu keempat Fantasy Premier League (FPL).
Pengurus pasukan, Ibrahim Abdullah nyata sangat gembira dan tidak menyangka dapat menjadi salah seorang daripada lima pemenang bagi saingan minggu keempat selepas pasukannya mengutip 96 mata.
Meletakkan harapan kepada penyerang Manchester City, Erling Haaland sebagai kapten nyata berbaloi apabila pemain antarabangsa Norway itu meledak hatrik ketika menewaskan Crystal Palace 4-2.
“Sebenarnya saya baru menyertai Liga Fantasi Kosmo! musim ini pada minggu lalu dan tidak sangka ia membawa tuah apabila dapat menjadi salah seorang pemenang mingguan. Agak terkejut dan gembira dengan keputusan ini.
“Saya jadikan Haaland sebagai kapten berdasarkan aksi konsisten yang ditampilkan sebelum ini dan ia berhasil selepas dia menjaringkan hatrik. Terima kasih kepada Kosmo! kerana berikan peluang kepada saya bersaing,” katanya dari Kampung Tanjung Gemuk, Kuala Rompin.


Lori muatan balak terbalik elak kenderaan Perodua Alza
Oleh MOHD AZLI ADLAN

30 Ogos 2022, 11:04 pm
HULU TERENGGANU – Gara-gara cuba mengelak sebuah kenderaan pelbagai guna, Perodua Alza yang tiba-tiba membuat pusingan U, sebuah lori membawa muatan lori balak terbalik di Kilometer 35, Jalan Kuala Terengganu-Bukit Besi berhampiran Kampung Tok Randok di sini hari ini.
Dalam kemalangan pada pukul 9.15 pagi itu turut menyebabkan wanita berusia 64 tahun yang memandu Perodua Alza terbabit tersebut mengalami sakit dada kerana terkejut.
Ketua Polis Daerah Hulu Terengganu, Deputi Superintendan Mohd. Adli Mat Daud berkata, sewaktu kejadian, lori membawa muatan kayu balak tersebut sedang dalam perjalanan ke Kampung Jerung, Marang dari Belukar Bukit di sini.
“Sewaktu tiba di lokasi kejadian, pemandu lori yang berusia 61 tahun cuba mengelak sebuah kenderaan Perodua Alza yang tiba-tiba keluar dari bahu jalan sebelum membuat pusingan U.
“Begitu pun lori tersebut tetap terlanggar sisi kanana kenderaan dipandu wanita yang mengusahakan kantin terbabit,” kataya di sini hari ini.
Mohd. Adli berkata, impak perlanggaran itu menyebabkan lori membawa muatan kayu balak tersebut hilang kawalan lalu terbabas merempuh sebatang tiang elektrik di tepi jalan.

Beliau berkata, ia menyebabkan lori tersebut terbalik menyebabkan muatan kayu balak bertaburan.
“Kes disiasat mengikut Peraturan 13 Kaedah-Kaedah Lalulintas Jalan 1959,” katanya. – KOSMO! ONLINE.